Indarrak batuta, gelako gaiztoei eskarmentua ematera datoz �Zigortzaileak� superheroiak - GARA\nIndarrak batuta, gelako gaiztoei eskarmentua ematera datoz �Zigortzaileak� superheroiak\nArantza Ibarraren lehen film luzea da «Zigortzaileak», haurrei zuzendutako abenturazko pelikula. Umorez jorratu du bullying-aren arazoa eta bihar estreinatuko da Gipuzkoa, Araba eta Bizkaiko aretoetan.\nAne ARRUTI | BILBO\n«Ez nuen leziorik eman nahi. Bullying-a gaztetxoek pairatzen eta egiten dute eta beraiek ikustea nahi nuen, beraientzako film bat egin eta ez drama bat, ondo pasatu eta, bide batez, horri buruz pentsa dezaten», azaldu zuen atzo Arantza Ibarrak. Bera da «Zigortzaileak» pelikularen zuzendaria Alfonso Arandiarekin batera, eta abentura eta fantasiaz beteta jorratu du ikasgeletako tratu txarren arazoa.\n«Gidoia idaztean neskato baten buruan sartu nahi nuen, bere fantasian, superheroiak sortuz ikastetxetako menderatzaileei zigorra emateko», esan zuen Ibarrak. Hamabi urteko ikasle batek kontatzen du istorioa. Leire (Amaia Aberasturi) kokoteraino dago bere lagunek jasaten dituzten burla eta irainekin. Sandra (Estibaliz Sarasola) eta Leo (Andoni Delavigne-Robles) ikaskideekin batera erasotzaileei merezitako zigorra emateko Zigortzaileak superheroi hirukotea sortuko dute, baina gelakide gaiztoenak, Anjelek (Martin Gandiaga), deskubritu egingo ditu.\nPelikulako pertsonaia nagusiak gaztetxoak dira, aurretik zineman ia esperientziarik gabeak. Aipatutakoez gain, Nikola Zalduegi, Pello Madariaga, Asier Vegas eta Izaro Baza aritu dira ikasle paperetan, beste zenbait aktore ezagunekin batera. Horien artean, Loli Astoreka, Juan Cruz Gurrutxaga, Anne Igartiburu, Carlos Sobera, Gurutze Beitia, Maite Bastos eta, gainerakoak bezala, euskaraz entzungo dugun Rafael Amargo dantzaria.\nGaur egun komunikabideetan espazio gutxiago eskaintzen bazaio ere, ikasgeletako tratu txarrak lehen bazirela, orain ere badirela eta gero ere izango direla nabarmendu zuen Ibarrak. «Orain transformatu egin da, komunikabideetara, Internetera... Gurasoek askotan umeen arteko liskar moduan baino ez dituzte hartzen, baina arazoa hor dago», esan zuen. «Emakume bat hiltzen denean hitz egiten dugu tratu txarrei buruz eta haur batek bere buruaz beste egiten duenean, bullying-ari buruz», gaineratu zuen Beitiak. Pelikula honetan mezu bat bidali nahi izan du Ibarrak: «Ez dute isolatu behar. Denen artean elkartu eta talde bat osatuz, hobeto egingo diote aurre».\nNafarroan dagoeneko estreinatu da «Zigortzaileak» eta, bihartik aurrera, Hego Euskal Herriko gainerako herrialdetako aretoetan izango da. Ipar Euskal Herrian, oraingoz, emanaldi solteak egingo dituzte eta pelikularen egileen esanetan, ez dute telesaila egitea alboratzen.\nGurasoek eta irakasleek ezer egiten ez dutela ikusita, hamabi urteko Leire neskatoa bi lagunekin elkartuko da ikasgelako erasotzaileei aurre egin eta merezitako zigorra emateko.\nZuzendaritza: Arantza Ibarra eta Alfonso Arandia.\nGidoia: Arantza Ibarra.\nInterpreteak: Amaia Aberasturi, Estibaliz Sarasola, Andoni Delavigne-Robles, Martin Gandiaga, Loli Astoreka.\nHerria: Euskal Herria, 2009.\nEstreinaldia: Urtarrilaren 5ean (Bizkaia, Gipuzkoa eta Araba).


Zergatik hasi ziren landareak intsektuak jaten?\nLandare haragijaleek mekanismo molekular bera dute intsektuak digeritzerako garaian, nahiz eta espezien artean ahaidetasunik ez dagoen. Gaixotasunen aurkako hostoetako defentsa proteina batzuk digestio entzima bilakatu dira Australia, Asia eta Ameriketako hiru espezietan.\nhome page Landare haragijale guztiak mantenugai gutxiko lurretan bizi dira. Lur horietan nitrogenoa falta da eta berau ezinbesteko molekula da bizi ahal izateko. Behar hori lurretik lortzeko zailtasunak direla-eta intsektuak jatera jo dute, eta horretarako animaliek ihes egin ezin duten segada bat garatu dute. Behin intsektua harrapatu dutela digeritu egiten dute, bai haragia eta bai exoeskeletoa, nitrogeno eskaria asetzeko. Era horretara jokatzen dute Australia, Asia eta Ameriketako landare haragijaleek era independentean eboluzionatu arren.\nhttp://tyeshiea.com/term-papers-in-biology/ Nature Ecology & Evolution aldizkarian teknika horren jatorriari buruz ikertzeko hiru landare haragijaleren genoma sekuentziatu dute: Cephalotus follicularis (Australia), Nepenthes alata (Asia) eta Sarracenia purpurea (Amerika).\nenter Eboluzioan zehar landare horien hostoetan zeuden entzima batzuk funtzioz aldatu dute, eta gaixotasunen defentsarako entzima izatetik digestio entzima izatera igaro dira. Hiru landareek inongo loturarik izan gabe ezaugarri berdinak lortzea ez da berria, hots, eboluzio konbergentea jasatea. Bai, ordea, molekula mailako mekanismoraino iristea eboluzio bera; esan bezala, talde guztietan gene berdinetan jasan baitute aldaketa.\nMy Narrative Essay Please login to leave a comment.\nfollow url Bulegoa: 946015331


Mutualiak NO ELEVATORS DAY kanpainarekin bat egin du - Mutualia\nMutualiak NO ELEVATORS DAY kanpainarekin bat egin du\nUtzi alde batera igogailua eta igo zaitez oinez: gure egunak aktiboagoak izango dira. Helburu horren atzetik, Mutualiak datorren apirilaren 25ean, “IGOGAILURIK GABEKO NAZIOARTEKO EGUN”ean, ospatuko den NO ELEVATORS DAYrekin bat egin du. Europako Batzordearen pean eta ISCAren (International Sports and Culture Association) nazioarteko bulkadari esker hiritarrok igogailua baztertu eta eskaileretatik igotzea positiboki baloratzea lortu nahi da, ohitura hori gure bizitzeko eran barneratuz gero osasuntsuagoak izan gaitezen.\nGaur egungo sozietatean teknologiak gelditzera behartu gaitu. Egoneko bizitzak osasun-arazoak sortu ditu, eta horiei aurre egiteko zer egin behar dugun pentsatzera behartu gaitu. Gure egunak pasatzeko modua aldatu behar dugu; gure esku dago bizimodu aktiboagoak bilatu eta martxan jartzea.\nEkimenarenaren bitartez Mutualia Osasuntsuk bultzada eman nahi dizu zure eguneroko jardueran minutuak gehitu ditzazun, eta horri esker Munduko Osasun Erakundeak (OMS) dioen gure osasunaren babesaren estandarretara hurbildu gaitezen.\nErabili eskailerak eta egin aurre jarduerarik ezari!


Ezkila kapitaina Donostiako Piratak\nXVI. mendearen bigarren hamarkadan, Pedro de Agirre izeneko kortsario donostiar bat ezagun egin zen. Campanario ezizenez ezagutzen zuten, eta kortsarioa ez ezik, pirata errukigabea zela diote!\nXVII. mendean Donostia portu kortsario garrantzitsua izan zen. Kondaiarak dioenez, hainbat herrialdetako ontziek, Donostiara gerturatzeko beldurra izaten zuten.\nCampanariok kargu publiko edo ofizal bat eskuratzeko aukera izan zuen (kortsarioek hala egin ohi zuten), baina uko egin zion, honekin Espainiako erregeak emaniko ohore eta babes sozial zein ekonomikoei muzin eginez.\nBarku mordoa abordatu eta bereganatua da Campanario bere bizitzan! Adibidez, 1624.urtearen inguruan, Campanario kapitainak eta berarekin batera ibiltzen zen Juan de Zuaznabarten gizonek Holandako bandera zuten 30 barkurekin egin zuten. Emaitza: Hiru barku berentzat lortu zituzten. Hori nahikoa ez, eta bi ordutara beste barku holandar batekin topo egin zuten, hau ere abordatu eta bereganatuz. Handik 4 edo 5 egunera, Frantziako portu batera iritsi, eta bertan topatu zituzten beste hiru edo lau barku holandar abordatu zituzten.\nBretainiako Conquete portuan ere bere sinadura utzi zuen kortsario donostiarrak. Hemen, frantziar erregearen patatxe edo barku bat lapurtu zuen frantziarren haserrea eraginez. Ardoa zeramaten ontziak ziren harrapakinik preziatuenak, eta frantziako erregeak ardo asko zeraman bertan! Gure Campanariok bazekien festa ere egiten, nola ez!\nHain zen txikia bere itsasontzia, ezinezkoa zitzaiela etsaiei hau jo eta kaltetzea. Bere presentziaren abisu soilak izua eragiten zuela diote garai hartako kronikaek. Bere itsaskideak abenturazale hutsak ziren eta Donostiako merkatarien intereseko kargei ere eraso egin izan zien. Lurreko jauntxo hauek bere aurkako kanpainak abiatu zizuten bere ospea zikindu asmoz. Halere, badira herritar xeheek bereganako konplizitate handia zutela erakusten duten istoriak.\nBehinola, arrantzale batzuek, barku frantziar bat beren atzetik zebilela jakinarazi zioten larrituta. Dudarik gabe, Rocheleko patatxearen helburua Camapanario zigortzea zen. Honek ahal bezala lagundu zien arrantzaleei.\nEta hauxe da gure itsaskide berri honen atzean dagoen oinarri histoirikoaren zati bat.\nUrte osoan Pedro de Agirre Campanariok bazuen bere gotorlekua, Belisa izeneko irla. Ezkila kapitainak ere badu berea: Santa klara uhartea. Ezkila da Piraten Aste Nagusiaren kapitaina, eta bera da mugimendu osoak bultzatzen dituen balore finkoak pertsonifikatzen dituen figura: Euskalduna, feminista, Donostiako eta Euskal Herriko jai herrikoi eta partehartzaileen bultzatzailea, eta ama lurraren maitalea.\nAbordatzeko garaian berak adieraziko digu norabidea, itsaontzi pirata guztiek zuten kanpai hotsarekin. Beraz, adi lagunak aurten kanpai hotsa entzuten duzuenean… Abant, Donotia abordatzera!


Harriak kentzen hasiko dira Ondarretan. Noticias de Gipuzkoa\nHarriak kentzen hasiko dira Ondarretan\n2018(e)ko uztailaren 9a, astelehena - 18:08etan eguneratua\nDONOSTIA. Ernesto Gasco alkateaordeak hauxe esan du: "Prest geunden harriak berriz noiz agertuko, eta, horregatik, harriak kentzeko prozesuari ekingo diogu berriro;gainera, Udalak horretarako erosi dituen makinak erabiliko ditugu".\nProzesua Aranzadi Zientzia Elkarteko adituek ikuskatuko dute une oro, eta goizeko 03:00ak aldera hasiko da, marearen egoera aprobetxatuz, eta 10:00ak aldera bukatuko, "hondartzara doazenei lasai bainatzen uzteko, uda bete-betean gaude eta", adierazi du Ernesto Gascok. "Dena dela, baliteke eguraldi txarra dagoenean lanak gehiago luzatzea, harri gehiago kendu ahal izateko", esan du.\nAurtengo berritasun nagusia da Udalak erosi zituen makinekin kenduko direla harriak;horrela, eraginkortasun handiagoz jardungo da, makina horiek urte osoan erabili ahal izango baitira, eta kostuak ere merkatu egingo dira, enpresei makina horiek alokatzeak gastuak ekartzen baitzituen.\nMakina horiek astelehenetik ostiralera lan egingo dute 20:00etatik 10:00etara bitartean, ordu tarte hori mareen arabera egokituz;oro har, lanak itsasbehera baino hiru ordu eta laurden lehenago hasiko dira, eta itsasbeheratik hiru ordu eta laurdenera bukatuko. Aste Nagusian ere gelditu egingo dira lanak, jende asko gauera arte gelditzen baita hondartzan.\n"55 lanegun antolatu dira, eta lanegun guztiak harrien arabera moldatuko dira;hortaz, harriak kentzeko prozesua urrira arte luzatuko da", adierazi du Gascok. "Gure kalkuluen arabera, aurten 5.000 tona harri inguru kenduko ditugu, joan den denboraldian kendutako harri kopurua halako bi ia. Asmoa da egunean 10 edukiontzi biltzea, hau da, 100 tona inguru".\nHarriak Astigarragako Ekotrade plantara eramaten dira, han ebaluatzeko. Harriek daramaten harea garbitzen da, eta harea hori hondartzara itzultzen da atzera. Aurten, 1.000 tona harea inguru bueltatuko dira Ondarretara. Kalkulatzen denez, gutxi gorabehera 14.600 metro kubiko harri daude hondartzan;horrenbestez, hiruzpalau urte beharko dira arazo hau behin betiko konpontzeko.


Tolosa, osasun arloan eta esparru soziosanitarioan, erreferentziazko gune bihurtu nahi du EAJ-PNVk - Gipuzko Buru Batzarra\nTolosa, osasun arloan eta esparru soziosanitarioan, erreferentziazko gune bihurtu nahi du EAJ-PNVk\nHorretarako,Eusko Jaurlaritzarekin elkarlanean beharrezkoak diren pausoak emango dira ospitale publikoa eraikitzeko eta Udaletik, bere eskumenen baitan, urrats guztiak babestu eta sustatuko dira: tramiteak eta luzoru eta azpiegituren lagapena. Era berean, Tolosaldeako osasun zerbitzuen eskaintza zabaltzeko Asunción klinikaren instalazioen erabilera aldaketa ere sustatuko da.\nEAJ-PNVk Osasun arloari dagokion eskualdeko proposamena eman du ezagutzera gaur.\nEAJtik gogorarazi dute Eusko Jaurlaritzak bere planifikazio mediku-asistentziala izan aurretik ere, Tolosak bazuela erreferentziazko klinika bat: Asunción klinika. 80. eta 90. hamarkadetan Tolosaldeako alkateen mugimenduak itun baten bidez egitura hori mantentzea lortu zuen. Itunpeko formula horren baitan, doakotasun, unibertsaltasun eta kalitate printzipioak oinarri hartuta, eskualdeko herritar orori EAEko beste edozein hiritarri eskainitako osasun arreta zerbitzu bera bermatu ahal izan zaio. Denbora guzti honetan beraz, Tolosaldeako herritarrok gertutasuneko osasun azpiegiturak eta zerbitzuak jaso ditugu Donostiara edota Zumarragara joateko beharrik izan gabe.\nEdonola ere, egungo Tolosaldeako ESIko antolakuntza berriak bere zerbitzuen funtzionamendu integralerako beharrezkotzat jo du, hain zuzen ere, Tolosaldeak ospitale publikoa izatea, Osakidetzako ospitaleen sarean txertatua egongo litzatekeena. Aipatu guztiagatik, EAJ-PNVk Eusko Jaurlaritzarekin batera beharrezkoak diren pauso guztiak emango ditu gutxi gora behera 8-10 urteko epean ospitale publikoa eraikia egon dadin eta Udaletik ere urrats guztiak babestu eta sustatutako dira, betiere udalaren eskumenen baitan: tramite eta prozesuak erraztuz edota beharrezkoak diren lurzoruen eta azpiegituren lagapena gauzatuz. Modu honetara, eskualdeak, eraikuntza berriko eta artatuko duen eskualdeko herritar kopuruaren neurrira diseinatutako ospitalea izango luke, ondorengo ezaugarriak izango lituzkeena:\n- Endoskopia eta radiodiagnostikoko sistema guztiak.\n- Kirurgia arin eta kirurgia anbulatorioa (Eguneko kirurgia ospitalea)\n- Tolosaldeako beharren araberako ohe kopurua.\n- Etxez etxeko ospitalizazio zerbitzua.\n- Errehabilitaziorako zerbitzua.\nEAJ-PNVk osasun arloan eta esparru soziosanitarioan, Tolosa, erreferentziazko gune izatea nahi du eta horretarako, ospitale berriaren eraikuntza sustatzeaz gain, Asunción klinikaren egungo instalazioen eraldatzea ere bultzatuko du Tolosaldeako osasun zerbitzuen eskaintza zabaltzeko.Prozesu hau, baina, luzea izango da eta beraz, beharrezkoa izango da egokitzapen denboraldi bat; prozesu guztia, gainera, Eusko Jaurlaritzako Osasun Sailarekin eta Gipuzkoako Foru Aldundiko Gizarte Zerbitzuen Sailarekin elkarlanean gauzatu beharko da eskumenak eurenak direlako.\n“Urrats honekin, Tolosaldeako biztanleen bizi kalitatea nabarmen hobetuko dela defendatze dute jeltzaleek, osasun arloari eta baita arlo soziosanitarioari dagokionean, baina baita enpleguari lotuta ere, enplegua sendotuko duelako. Izan ere, jakina da, etorkizun hurbilean gero eta zerbitzu soziosanitario gehiago beharko direla biztanleriaren zahartzea dela eta, hortaz, aipatu beharrari aurre hartu eta pauso kualitatibo inportantea eman nahi da esparru honetan Tolosaldeako herritarrek jasotzen duten arreta eta zerbitzuen kalitatea indartu eta hobetzeko.


Ura, gasolina baino lau bider garestiago • ZUZEU\nIragan astebukaeran, eta autoz zihoala, Luis Aranberri Mendizabalek, Amatiñok, botila bete ur erosi du Gorritiko Pagozelai gasolindegian. Eta alderaketa bitxi bat ekarri du bere blog-era (argazkia guk geuk hautatua da), ura eta gasoilaren prezioa dela-eta; hara!\nSeguru gero, gasolina ez dela merkea. Are gehiago kontuan izanda, gasolindegira joaten garen bakoitzean litro bat ez ezik, hogei edo berrogei litro erosi behar izaten ditugula. Eta, jakina, bat-batean berrogeita hamar eurokoa atera beharra ez da inoren gustuko izaten.\nBaina, hala ere, pentsa dezagun une batean gure autoraino heltzen den petrolioaren nondik norakoaz. Batetik, energia fosila da, hau da, milioika urte behar izan ditu oinarrizko materia organikoa fosil bihurtzeko. Horrez gainera, lurpean dago kokatua, hainbat kilometroko sakontasunean eta, ezertan hasi aurretik, handik atera egin behar da.\nBehin kanpora ateraz gero, Zierbenako porturaino ekarri behar da, petroliontzi galantetan, Arabia, Libia, Baltiko edo Mexikotik. Petrolio gordina Punta Luceron lehorreratu, odiz Muskizko findegira helarazi, eta lau mila milioi euro inguru balio duten instalazioetan, mila langileren laguntzaz, gasolina, gasolioa eta beste hainbat produktu fabrikatu.\nBaina ez da hor ezantzaren bidea amaitzen. Muskiztik, petrolio-odiz, bidaltzen da Arabako Ribabellosan CLHk dituen biltegietara. Biltegietako gasolina zisterna-kamioitan sartu, eta herriz herriz, gasolindegiz gasolindegi, banatu. Beste modu batez esanda, Muskizko findegia eta Muskiz inguruko edozein gasolidengi elkarren ondoan dauden arren, Muskiztik Muskiza (edo Euskal Herriko edozein gasolindegitara) joateko, gasolinak Ribabellosatik pasatu behar du. Joan eta etorri.\nEdozein gasolindegitan, horren bidai luze eta landua egin duen litro gasolioak 1,1 € inguru balio du. Gasolindegi berean erosi daitekeen litro urak, berriz, barrena beste horrenbeste, nahiz fosila izan ez, urrunetik itsasontziz etorri ez, eta mila langileren findegian tratatu beharrik izan ez.\nAurreko asteburuan, Leitza inguruko gasolindegian, 0,333 litroko boteila ura 1,45€ kobratu zidaten. Litroa 4,35€ ez ote zen gehiegitxo esan nion zerbitzariari eta berak, ironiaz, erantzun: “Behar bada bai, baina niri ez didate proportzio berean ordaintzen”.\nAmatiño, Gasolina, Prezioak, ura\nEuskara lorontzi-apaingarria Osakidetzan?\nZorrotz, beltz eta hits


Goierriko HitzaEkonomia Archives - Page 3 of 82 - Goierriko Hitza | Page 3 Ekonomia Archives - Page 3 of 82 - Goierriko Hitza\nUdazkeneko azoka egingo du ostiralean LazkaOn elkarteak\nNork L. Agirre\t- Urr 18, 2018\nLazkaOn merkatari elkarteko bederatzi dendek udazkeneko azoka egingo dute ostiralean plazako pilotalekuan. 11:00etatik 13:30era eta 17:00etatik 20:00etara egongo dira postuak irekita. Askotariko produktuak eskainiko dituzte prezio erakargarrian. Parte...... + Irakurri\nAtalez atal, eskaintza berri ugari azokan\nNork Lierni Elortza\t- Urr 18, 2018\nEguraldiak lagunduta eta produktu berri askorekin egin da urriko hirugarren feria; arto opila, Nafarroako orburua, intxaurra, tripaki onddoa eto piper horia dira aipatzekoak.U dazkena emankorra izan ohi da Euskal Herrian, bildu...\nAmpok mekanizazio planta berria inauguratu du Idiazabalen\nNork A.Vierbücher\t- Urr 18, 2018\nInstalakuntza berriek 12.500 metro koadro dituzte eta 22 milioi euroko inbertsioa eskatu dute. LEED ingurumen ziurtagiriaren irizpideak jarraituz egin dute eraikinaIdiazabalgo Ampo enpresak bere plan estrategiko berrian jasotako hedapen plana indartzen...... + Irakurri\nAuto-enplegua eta ekintzailetza azalduko ditu Ruiz de Alegriak Lazkaon, 30ean\nNork A. Maiz\t- Urr 16, 2018\nEnpresa kudeaketan aditu Ignacio Ruiz de Alegriak (Iragest Cogerencia) ekintzailetzari eta auto-enpleguari buruzko ikastaroa emango du, urriaren 30ean, Lazkaon. Lan munduan sartzeko, ekintzaile izaera aukera interesgarria eta aberasgarria dela, eta nor...... + Irakurri\nDia supermerkatuetako langileak greban, lan baldintzak direla eta\nNork M. Luki\t- Urr 12, 2018\nDia kateko Goierriko lau supermerkatuetako langileek greba egin zuten atzo. Beasain, Legazpi, Ordizia eta Urretxuko supermerkatuak itxita egon ziren. Izan ere, langileek nozitzen dituzten lan baldintzak salatzeko egin zuten mobilizazioa.Gipuzkoako Enpr...... + Irakurri\nLarsabi elkarteko artzainek arkume salmenta subastan bateratuko dute\nNork Aimar Maiz\t- Urr 11, 2018\nArkume komertzializazioko enpresentzat kanpainarako proposamen ekonomikoak egiteko aukera ireki du Larsabik. Latxa arkumea «duin eta bertan» kokatu nahi duteBertako latxa arkumea hazi, ekoitzi eta saltzen duten artzainen Larsabi elkartea abiatu da Ga...... + Irakurri\nKanpokoekin, feria koloretsua\nNork Lierni Elortza\t- Urr 11, 2018\nUdazkeneko ohiko feria izan da atzokoa, eta jendez eta salmentaz bizi joan da. Garaiko barazkiak ugaritzen hasi dira, eta perretxikoen atalean onddo eskasia da hizpide nagusia.B arazkietan azalorea azpimarratzeko. Sasoiko lehenak ekartzen hasi dira. S...... + Irakurri\n« Aurrekoa 1 2 3 4 5 … 82 Hurrengoa »


Rober Uriarte, bizkaitarren maila Ipar Euskal Herrian erakusten - GARA\nRober Uriarte, bizkaitarren maila Ipar Euskal Herrian erakusten\nAbadiñarrak eta Inhar Ugarte getxoztarrak Xingar Feriako torneoko finala jokatu dute.\nPilota mundua jarraitzen duten zaleentzat izen ezaguna da Rober Uriarterena, abadiñarra Asperekin profesional gisa aritu baitzen 2006. eta 2009. urteen artean. Aurrelariak ez zuen, ordea, zorte handirik izan maila nagusian, eta orduz geroztik afizionatu mailan aritu da, trinketeko lehiaketetan batez ere.\nHegoaldeko lehiaketa ia guztiak irabazita, bizkaitarrak Ipar Euskal Herrian bere maila erakusteko aukera izan du azken hilabeteotan, atzo bertan azkenekoz, urdaiazpikoaren feriako torneoko finala jokatu baitzuen Baionako St. Andre pilotalekuan Inhar Ugarte getxoztarrarekin batera, Rene Muscarditz eta Julien Arbeletcheren profesional ohien aurka.\n«Guk San Blas jaietan egiten den torneoan Iparraldeko pare bat bikote gonbidatu genituen, eta orain beraiek gonbidatu gaituzte gu. Saiatu dira bikote orekatuak egiten eta partida politak irten dira. Orain 15 egun maila ona eman genuen finalerdian, baina guk irabaztea ezustekoa izan zen denentzat, guretzat ere bai», aitortu du Rober Uriartek azken esperientzia horri buruz galdetuta.\nHala ere, hau ez da izan Bidasoaz bestaldeko profesionalekin aritu den lehen aldia. «Aspen jokatzen nuenean txapelketaren bat jokatu nuen han buruz buru. Baina Aspekoa amaitu zenean afizionatu mailan jokatzen ibili naiz, Bizkai aldean batez ere. Hemengo txapelketa gehienak irabazi izan ditugu, GRAVN, Elite eta gainontzekoak», azaldu du atzera begiratuta.\nBerriki sortu zaion aukera, aldiz, bestelakoa da. «Baionan egunero jokatzen dute, eta gu normalean eguenean joaten gara», aipatu digu. Hori bai, argi onartzen du antolatzaileak partidak orekatzen saiatzen direla: «Nik Arizmendirekin jokatzen badut, eta beste bikotean Ozafrain badago, atzelari onenetako bat, berari aurrelari `baxuagoa' jartzen diote».\nHorregatik, agian, bizkaitarrak ez du profesional onenekin egunerokoan parez pare aritzeko aukera handirik ikusten. «Profesional mailan beraiek beren artean jokatzen dituzten txapelketak beste gauza bat dira. Hor sartzea ez dut uste batere erraza izango denik. Guk gurea egin behar dugu, deitzen digutenean joan, ahalik eta maila onena eman, eta jarritako partiduak irabazten saiatu», dio.\nBaina Rober Uriarte ez da Bizkaian trinketa lantzen ari den pilotari bakarra, jo eta ke dabilen lagun talde bateko kide bat gehiago baizik: «Orain GRAVN txapelketa ari gara jokatzen eta Bizkaian, nagusi mailan, nahiko talde ona daukagu. Hor daude Mikel Gonzalez, Antxia, Inhar Ugarte eta beste hainbat. Astean zehar Abadiñon trinketean pare bat entrenamendu egiten ditugu eta nahikoa maila ona dagoenez kalitatezko saioak izaten dira. Eta hori kantxan ikusten da».\nBeraz, Iparraldean jokatzeko aukera hobetzeko prozesu horren barruan kokatzen du Roberrek: «Eskertzen da Iparraldetik ere noizean behin deitzea, ikasteko balio digu, han asko jokatzen dutelako». Hori bai, beti ere irudi ona emateko borondatearekin. «Hegoaldean jokatzen dugunean askotan ez da inor egoten gu ikusten, baina han edozein egunetan 80-100 pertsona egon daitezke. Saiatzen gara hango jendea pozik uzten».\nAzkenik, ezker paretaz galdetuta, hiruzpalau hilabete daramatzala jokatu gabe onartu digu, baina laster hasiko dela udako sasoia prestatzen. «GRAVN txapelketa amaitzen denean hasiko gara entrenamendu batzuk egiten. Kantxan apur bat jarri eta eskuak landu, herriko jaietan partiduren bat izango delako».\nOñatz y San Miguel siguen pletóricos\nLa txapela del Sagardoaren Txapelketa les ha sentado de maravilla a Oñatz y San Miguel, ya que barrieron de la cancha a Urriza y Barrenetxea IV por 40-21. El andoaindarra jugó a la altura de Urriza, y San Miguel fue muy superior a Barrenetxea IV. Los azules aguantaron solo hasta el empate a dos, después ya no hubo igualdad en ningún momento del partido.


Karnitinaren mitoa - ZientziaEus\n1994/02/01 Elhuyar Zientzia Iturria: Elhuyar aldizkaria\nFrantzian duela hilabete batzuk zenbait elikagai dietetiko dendetatik erretiratu egin zituzten osasun-agintariek karnitina-kontzentrazio desegokia zutelako. Karnitina edo BT bitamina (L-3-hidroxi-4-trimetilamonio-butiratoa) bi azido aminoren eratorria da; lisinarena eta metioninarena, hain zuzen.\nKarnitinak gantzen metabolismoan garrantzia du, zelulako mitokondrioetan gantz azidoak garraiatzen dituelako. 1955. urtean konturatu ziren karnitinaren eginkizun honetaz, baina mitokondriotik kanpora ere karnitinak badu eraginik.\nKarnitinaren eragina ulertzeko saiakuntza interesgarriak egin ziren haurtzaroaz gero muskuluetan “kalanbreak” zituzten bikiekin. Min haiek areagotu egiten ziren barau eginez gero, gantz ugariko dieta hartuta ala ariketa fisikoak eginda. Metabolismo osoak normala zirudien, gantz-azidoen oxidazioa izan ezik; karnitina falta baitzuten.\nOndoriz, karnitina zuten elikagaiak onartu egin ziren, baina proportzio jakin batzuk baino gehiago ez zituzten eduki behar: umeentzako esnekietan eguneko 15,5 miligramo baino gehiago ez ziren hartu behar eta gainerako produktuetan mila kaloria eta eguneko 100 miligramo baino gehiago ere ez.\nKarnitina zuten elikagaiek ordea, inolako arrazoirik gabe berebiziko arrakasta izan zuten. Batetik, jendea karnitinak zeluletan energia handia ematen zuela sinesten hasi zen, eta bestetik, argaldu egiten zuela iruditu zitzaion. Horregatik produktu dietetiko batzuetan karnitina-proportzioa mila kaloriako 231 gramoraino igo zen eta kirolarientzako zenbait elikagaitan 343 gramoraino.\nOsasun-arduradunek ordea, 276 elikagai dietetiko aztertu eta bederatzi erretiratu egin dituzte, legez kontrakoak direlako. Kirolarientzako produktuetan berriz, 130 aztertu eta 33 erretiratu dituzte.\nEgia da karnitina eskasiak metabolismoan arazoak sortzen dituela, baina neurriz gain hartzeak mesede egiten duela ez dago inola ere frogaturik; are gutxiago pertsona argaldu egiten duenik.\nNoizbehinka elikaduraren arloan horrelako mito sasizientifikoak sortzen dira eta konponbidea agian Estatu batuetan FDA (Food and Drug Administration) erakundeak daramana izan daiteke. Izan ere, bertute magikoak dituztela dioten produktu kimiko, bitamina, mineral, landare-estraktu, etab. ugari aztertu du, fabrikatzaileek aldarrikatutako mesede horiek egiaztatzearren. Produktu batzuek, propagandak dioenez, minbizia, obesitatea, hipertentsioa, infekzioak, antzutasuna eta beste hainbat gaitz sendatzen omen dituzte, baina propagandan esandakoa gezur hutsa denean fabrikatzaile diruzaleak zigortzea beste erremediorik ez dago.


Iruñeko alkateak Txernobyletik, hemen uda igarotzeko, etorritako haurrei egin die harrera | Ayuntamiento de Pamplona\nIruñeko alkateak Txernobyletik, hemen uda igarotzeko, etorritako haurrei egin die harrera\nOsasunaren Mundu Erakundearen gomendioarekin bat, istripu nuklearraren ondorioak pairatzen dituen eremutik kanpo urtean gutxienez 40 egun igaro behar dituzte haurrek\n2019ko Abuztua 27a\nGoizean, Enrique Maya Iruñeko alkateak Txernobyleko haur ukrainarrei egin die harrera, udako hilabeteotan Nafarroan eta Euskal Autonomia Erkidegoan baitaude, Chernóbil Elkarteari esker. Haurrak harrera-familiekin eta elkarteko boluntarioekin etorri dira Udaletxera, beren herrialdera itzuli aurreko egunean.\nUztailaren 1ean 197 haur, guztira, lurreratu ziren Bilbon, uda ezberdin batez gozatzeko, Txernobylek 1986ko istripu nuklear suntsitzailetik oraindik ere pairatzen dituen arazoetatik urrun. Horietatik hogei haurrek baino gehiagok Nafarroan eman dute egonaldia, horiekin udako oporrak partekatzeko prest zeuden harrera-familia eskuzabalei esker.\nHaurrentzat, bidaia herrialde eta kultura ezberdinak ezagutzeko aukera da, eta, halaber, oraindik erradiazioak eragina duen eremuan bizitzeagatik kaltetutako osasuna indartzeko aukera. Izan ere, kaltetutako immunitate-sistema horri laguntza emateko, Osasunaren Mundu Erakundearen gomendioarekin bat, eremu hartatik kanpo urtean gutxienez 40 egun igaro behar dituzte haurrek, organismoa eta defentsak indartu ahal izateko.\nChernóbil Elkarteak ia mende-laurden bat darama Txernobyleko haurrendako harrera-programak antolatzen. Lehen bidaia 1995ean egin zen. Horrezkero, urtero ekarri dituzte Euskal Autonomia Erkidegora eta Nafarroara, batez beste, 150 haur inguru, 6 eta 14 urte bitartekoak. Bi urtetan, 2008an eta 2009an, elkarteak gehiago ekarri zituen, baina ondoren haur-kopurua 200 inguruan egonkortu zen, Elkartekoek azaldu dutenez.\nBai elkartea bai Txernobyleko haurren alde egiten duen lana ezagutarazteko oraindik lanean jarraitu behar dela onartu du Mari Carmen Oscáriz elkarteko boluntarioak, alkateak egindako harreran. Eten gabe bilatzen ari dira harrera-familiak, ahalik eta haur gehienei laguntza emateko. Horregatik, Enrique Mayak harrera-familia guztiei eskuzabaltasuna eskertu die, eta familia iruindarrak “esperientzia hau gutxienez behin bizitzera” animatu ditu.\nUkrainako eremu horretatik bidaiatzen duten haur guztiek uda harrera-familiekin ematen badute ere, elkarteak hogei bat jarduera eta bisita antolatzen ditu guztientzat, orduan haurrak elkarrekin egon daitezen. Erakunde-bisiten barruan dago goizean Iruñeko Udaletxera egindako harrera.\n197 haur hauek Nafarroarako eta Euskal Autonomia Erkidegorako bidaia bihar amaituko dute, asteazkenean, beren hirira itzuliko baitira, eta beren familiekin berrelkartuko. Chernóbil Elkarteak, gainera, laguntza humanitarioa bidaltzeko erabiltzen du itzulera-bidaia, haurren egunerokoa pixka bat erosoagoa izan dadin.


Vitoria-Gasteizko Udalaren web-orria - Atal Historikoa\nUdal jardunean sortutako eta jasotako agiriak gordetzen dira bertan, 1181etik (hiri gutuna eman zenetik) XX. mendearen azken herenera arte. 79.100 unitate inguru dira, agiri solteak, paper-sortak eta artxibo liburuak barne hartuta.\nAipagarria da udal aktek osatzen duten 469 liburuko sorta (1428-1429 eta 1479-1979). Halaber, interesgarriak dira Erdi Aroko agiriak; pergaminozko 89 agiri daude, besteak beste Gaztelako errege-erreginek hiriari emandako pribilegioak.\nIkus digitalizatutako udal aktak (1428-1775 eta 1812-1813)\nIkus Hiri gutuna (1,14 Mb)\nBeste udal batzuen funtsak\nAriniz, Foronda, Mendoza eta Oto garai bateko udaletako agiriak.\nUdalaz besteko funtsak eta dokumentu bilduma\nHandik eta hemendik jasotako agiri historikoak, bestek emanak, erosiak edo gordailuan utziak.\nGasteizko umezurtz etxea\nUdal epaitegia (zati bat)


Argazki kontuak - Deia\nerramun osa 10.02.2021 | 00:52\nIzurritearen harira badira hainbat aurre egiten saiatzen ari direna eta beste horrenbeste atarramentua edo abantailaren bat atera nahian ari direnak. Horrela, hauspotzen eta planta hutsez elikatzen diren ika-mikak tiki-taka batean teilakatu egiten dira, jarrera eta jokabide kontrajarriak bata bestearen gainean kateatuz. Informazioaren gizartean bizi omen gara... Desinformazioaren gizartean ere bai, horrexegatik, interesgarria litzateke denbora batean urliak edo sendiak esanikoak biltzea eta gizarteari gogoraraztea, besteak beste, batzuen ustezko irmotasuna, borondatea eta jarrerak are ageriago uzteko.\nIzurritearen hasieran, armadako buruak ageri ziren hedabideen aurrealdean, herritarrak soldadu balira hartuz, armadaren balioak azpimarratuz eta, ia zereginik ez zuten egoera batean, zilegitasuna eta babesa lortzen saiatuz. Inguruabar horretan, azpiegituraren bat desinfektatzen zuten bakoitzean deitzen ziren hedabideak, gertaeraren testigantza eman zezaten. Ordurako, udal langileak, suhiltzaileak zein bestelakoak milaka azpiegitura garbitzen ari ziren, ia inon azaltzen ez ziren arren. Armadaren hasierako agerraldi bakanetatik hilabeteak igaro dira eta hedabideen arreta jaso ez zuten eta duten zerbi-tzuek segitu dute etenik gabe lanean.\nArazoen kudeaketan antzeman ditugu nagusikeriazko jarrerak, batzuen gaitasuna zalantza jarri edota apaltzera bideratutakoak. Udalak ez dira gauza, nahiz eta egoerari aurre egiteko asmoz, ahalegin ikaragarria egin duten, apenas aitortu eta baliabideak eskuratu ez bazaizkie ere. Zer esan erkidegoei buruz€ bada, beste horrenbeste... zer egin dezakete erkidegoek estatu ahalguztidunaren aldamenean? Ezer gutxi, batzuen aburuz. Horrexegatik, ditxosozko gobernagarritasun partekatuaren kontuak ez du funtzionatu... ez eta funtzionatuko ere. Izurritea beste aukera bat delako ba-tzuentzat, zilegitasuna indar-tzeko eta beste batzuen zereginak auzitan jartzeko.\nLarrialdietan parte hartzeko sortu zen armadako unitateari deituz gero, beharbada, Zaldibarko zabortegiak irentsitakoak lehenago aurkituko zirela baieztatu du Espainiako Defentsa ministroak... eta ergelkeria hori esan eta gero, lasai antzean geratu da!\nAurretiaz zetorrenaren jakitun, Espainiako eremu zabalak, hiriburua tartean, elurrak azpian hartu dituela eta, egunetan, zorioneko armadako unitate hori zain eta begira egon bada, zer espero genezakeen, bat-batean suertatutako jazoera baten harira? Zein ekarpen egin zezakeen azpiegitura horretara iristeko zailtasunak zeudenean eta nahikoa baliabide jarrita zeudenean? Nago, PPko buruak Madrilen itxita zegoen osasun zentro baten aurrean egin zuen kale-garbiketaren an-tzekoa izango zela, bideoa ateratzeko hamar metro koadro garbitu eta ospa!


Kontadores gazte zentroa - Hemen dator V. Mikroantzerki Maratoia\nHemen dator V. Mikroantzerki Maratoia\nMikroantzerki maratoiaren bostagarren topaketa Kontadoresen\nKontadoresek Mikroantzerki Maratoiaren bostgarren edizioa antolatu du. Azaroaren 27an, larunbatean, izango da, 17:45etik aurrera Kontadoresen. Bertaratutakoek, hainbat mikroantzerki pieza ikusteko aukera izango dute eta baita hurbileko giroa bizitzeko abagunea ere.\nKontadores Gazte Zentroak V. Mikroantzerki Maratoia antolatu du. Maratoia aukera paregabea da hemengo gazte izaerako zein formatu txikiko antzerkia bultzatzeko. Aldi berean, Maratoiak parte hartzaileak motibatu nahi ditu beren sormen prozesuan aurrera egiteko, eta baita euren kultur ekoizpenaren hedapena bultzatu ere.\nV. Mikroantzerki Maratoia gauzatzeko, deialdi irekia egin zen eta piezak aurkezteko epea jarri zen martxan 2021eko urriaren 4tik 29ra arte. Guztira 10 mikroantzerki pieza jaso dira deialdian. Pieza horietarik hiru hautatu dira maratoiaren bostgarren ediziorako. Antzeztuko diren hiru obretatik 1 euskaraz izango da, eta besteak gaztelaniaz.\nMikroantzerkiko bosgarren maratoi honetan, esperientzia paregabe, hurbil, desberdin eta dibertigarri bat biziko dute ikusleek. Nerea Arriola eta Intza Alkain aktore eta umoregileak izango direlarik topaketako gidari. Covid19aren uneko egoera dela eta, aforoa murriztu eta ordutegiak zehaztu behar izan dira. Pieza bakoitzak hiru pase egingo ditu eta sarrera librea izango da baina gonbidapenak eskuratu beharko dira.\nTaldea: Kras Kolektiboa\nOrdutegiak: 18:00/ 19:00/ 20:00\nLaburpena: Haizeak “Txinder” ligatzeko app-aren bidez Bilboko mutiko bat ezagutu du eta Donostiatik etorriko da bera ikustera. Honek planto egingo dio eta match-a kenduko, beraien arteko komunikazio bide bakarra moztuz. Orduan, Haizeak haserre bizian Txinder bezero arretara deituko du autobus bidaiaren dirua erreklamatzeko. Bere duintasuna ezin duenez berreskuratu, bere engainuaren kostu ekonomikoa eskuratu nahiko du, kosta ala kosta. Lidiak bere deiari erantzungo dio eta ahal duen neurrian bere eskaerei konponbidea ematen saiatuko da...\nLaburpena: Sinesmen izpiritual sendoko emakume batek negozio gizon batekin talka egingo du honek buruan pausaturik zuen ahate bat usatzen dionean. Eztabaida esistentzial batean murgilduko dira biak, diru kopuru handi bat jokoan jartzera eramango dituena. Bietako batek galdu beharko du...\nUna sábana te vale para todo\nOrdutegiak: 18:30/ 19:30/ 20:30\nLaburpena: Nor zara bost minututan? Epaitzen gaituenearen aurrean “garena” eta bakarrik gaudenean “garena” ez da berdina. Gugan ikusi nahi dutena “gara”. Bi aktore itxaron gela batean daude; atearen atzean: castinga.


Artiumeko funtsa, Agurainen - Lautada - Alea.eus\nArtiumeko funtsa, Agurainen\nMirian Biteri 2018-02-20 10:52\nZabalarte aretoan dagoen 'Sortzea, ez errepikatzea' erakusketan inguru hurbileko 31 artistaren lanak ikus daitezke martxoaren 18ra arte.\nBilboko La Taller sormen eta ikerketa plastikoaren espazioaren bidez sortutako eta Artium museoak bereganatu berri dituen grabatuak ikus daitezke martxoaren 18ra arte, Aguraingo Zabalarte aretoan, honako ordutegian: asteartetik igandera, 10:00etatik 14:00etara.\nGaur egun, Artiumen funtsetan lan grafikoko 500 bat pieza daude. Sortzea, ez errepikatzea erakusketa 39 grabatuk osatzen dute; azken hamar urteotan egindako 31 egileren lanak dira. Xilografia, litografiak, serigrafiak, akuaforteak edo estanpazioa bezalako teknika tradizionaletatik egungo sormen prozesu digitaleraino doaz, horien prozesu eta objektuen konbinazio posibleekin.\nArtelan guzti horietatik lau erakusketa honetarako propio egin dituzte beste horrenbeste artistek; zehazki, Nerea Lekuona, Natalia Albeniz eta Miriam Isasi gasteiztarren eta Mario Paniego amurrioarraren proposamenak gehitu zaizkio proiektuari.\nMartxoaren 18ra arte egongo da Agurainen, eta, ostean, Amurrion ikusi ahalko da. La Casonan inauguratuko dute martxoaren 23an.\nGrabatu eta serigrafia tailerrak\nErakusketarekin lotutako jarduera paraleloak antolatu dituzte datozen asteotarako. Ostiralean, hilaren 23an, grabatu lantegia eskainiko du Maite Martinez de Arenazak, 17:00etatik 19:00etara. Saioan bi teknika klasiko ezagutu ahal izango dituzte partaideek: punta lehorra eta lineografia. Sei urtetik gorakoei dago zuzenduta, eta, plaza kopurua 25 lagunentzako izango da. Martxoaren 2an eta 3an, berriz, serigrafia tailerra egongo da, Ibon Saenz de Olazagoitiaren eskutik. Inprimaketa sortzailea egiteko teknika ikasiko dute bertan, diseinuak, marrazkiak eta argazkiak oihalaren gainean inprimatuz. Martxoaren 2ko saioa, 17:00etatik 20:00etara izango da; eta 3koa, goizez, 10:30etik 13:30era bitartean.


Gizarte Politikak 540.800 euro bideratu ditu Tomas Zumarraga Dohatsuaren kaleko adinekoentzako gunera | El Correo\nZurekinGizarte Politikak 540.800 euro bideratu ditu Tomas Zumarraga Dohatsuaren kaleko adinekoentzako gunera\nGizarte Politikak 540.800 euro bideratu ditu Tomas Zumarraga Dohatsuaren kaleko adinekoentzako gunera\nSERGIO EGUÍA Martes, 3 octubre 2017, 16:42\nUdalak 540.800 euro bideratuko ditu Tomas Zumarraga Dohatsuaren kaleko adinekoentzako zerbitzu-gunera, jantoki zerbitzua, eguneko arreta eta zainpeko apartamentuen urteko kudeaketa egiteko. Sirimiri enpresak egingo ditu lan horiek 2017ko urritik 2018ko irailera bitartean.\nGizarte Politiken Sailak pertsonengan zentratutako arretan oinarritzen den eredua ezarri du Tomas Zumarraga Dohatsuaren gunean. 30 apartamendu ditu, 40 leku; arreta zerbitzuan eta eguneko arreta zerbitzuan 23 leku; jantokian 48 leku.\n“Instalazio hauetan adinekoen autonomia landu eta beren independentzia sustatzen dugu. Bizi-kalitatea eta ongizatea hobetzeko beharrezko baldintzak sustatzen ditugu” adierazi du Peio Lopez de Munain zinegotziak.\nIldo horri jarraiki, kudeatzaileak ohiko lanez gain (zuzeneko arreta, zaintza eta mantentzea), erabiltzaileen ongizateari zuzenean eragiten dioten jarduera eta programak gauzatzeaz ere arduratu beharko du. Honakoak, hain zuzen ere: Osasuna zaindu eta sustatzeko programa; Girotze soziokulturala; Terapia okupazionala; Elikadura; Higienea eta beste.\nLanerako prestakuntzarako gizarte eta hezkuntza zentroa -Oro Tokiko Gobernu Batzarrak orobat onetsi du Oto hiribideko lanerako prestakuntzarako gizarte eta hezkuntza zentroa kudeatzeko kontratua berritzea. Udalak IRSE- Arabako Bergizarteratze Institutuarekin izenpetua du kontratu hori, eta berak kudeatuko du 2017ko urriaren 4tik 2018ko urriaren 3ra bitartean, 139,062 euroan.\nOto hiribideko lanerako prestakuntzarako gizarte eta hezkuntza zentroa –2000. urtean irekia– Haurtzaro eta Senitarte Zerbitzuari atxikita dago. Familia babesteko programa honek haur eta nerabeen babesgabetasun egoerei heltzen die. Hezitzaileek babesgabetasun egoera arina bizi duen nerabe talde batekin ematen dituzte hainbat ordu zentroan, gizarteratzen eta laneratzen laguntzea xede. Halaber familiei lagundu eta horiekin lan egiten dute, dagozkien rolak beregana ditzaten. 10 nerabeko taldeak izan daitezke.\nGizon Erasotzaileak Harkaitz Canok eta Lou Topet musika taldeak kantuen euskararako moldaketari buruzko hitzaldia eskainiko dute


Libertimendua eginen dute aurten Irisarrin eta Bankan — dantzan.eus\nHemen zaude: Hasiera › Hemeroteka › Libertimendua eginen dute aurten Irisarrin eta Bankan\nLibertimendua eginen dute aurten Irisarrin eta Bankan\nLehenago ere bazituzten ihauterietako ohiturak bi herrietan, baina azken urteetan galdu dituzte. Donibane Garazikoak eragina izan du inguruko herrietan\nIhauteri garaiko errituak atxikiz, gero eta herri gehiagotan ari dira ohitura berreskuratu edo berrasmatzen. Orain dela hamahiru urte Donibane Garazin berpiztu zuten Libertimenduaren forma gailentzen da Nafarroa Beherean. Aurten, lehen aldiz eginen dute Irisarrin eta Bankan.\nAspalditik zuten ideia Irisarrin halakorik egiteko. Azken urteetan, Santibate kari herriko ostatuen itzulia egiten zuten, eta “logikoki” jin zaie Libertimendua muntatzeko ideia. “Santibatek iluna errepresentatzen du, zirtzilen besta, eta libertimenduak argia, udaberriaren ongietorria, eta bolanten besta. Biak ukaiteko enbeia genuen aspalditik”, azaldu du Jean Marie Oillarburu Irisarriko gazteak. Aurten, Santibate “baztertu” dute, baina ondoko urteetan biak egiteko asmoa erakutsi du.\nIrailean hasi ziren Libertimendua prestatzen, taldea osatu eta inprobisaketak eginez. “Gaiak hautatzen genituen, eta horiekin inprobisatzen saiatu. Ondoren, guhaurek idatzi dugu antzerkiko testua”. Idatzi, testua ikasi, taulagaina antolatu… Horretan aritu dira azken asteetan. Orotara, 30 bat gazte elkartu dira antzerkian eta dantzan.\nIrisarriko gazte anitz Donibane Garaziko Nafarroa lizeotik pasatuak dira, eta bertan antzerki tailerrak egiten zituzten Antton Luku idazle eta irakaslearekin. 2005etik aitzina, ihauteri kari Santibate eta Libertimendua ospatzeari ekin zioten. “Hor dugu ezagutu ihauterien tradizioa; ikusi dugu nola zen, gustatu zaigu, eta gure herrian berriz egin nahi izan dugu”. Gainera, bere garaian Irisarrin ere gisa bereko ihauteri tradizioa bazutela jakin zuten. “Adinekoengana joan ginen, eta gure usteak baieztatu zizkiguten. Bazirela gazteak, lehen, zirtzilez jantzirik pasatzen zirenak etxeetan, tripot eske”. Libertimenduaren oroitzapenik ez zuten elkarrizketatu dituzten herritarrek, baina beren eskualdean halako ohiturarik izan dela entzuna zuten Lukuren ahotan.\nLarunbat honetarako hori da prestatu dutena. Kabalkadaren ondotik, 10:30ean eginen dute antzerkia plazan.\nBanka, Aldude eta Urepelen ere ihauteriak ospatzeko elkartu dira. Aurten, Bankan eginen dute libertimendua, martxoaren 18an, baina ondoko urteetan herriz herri txandaka aritzea pentsatu dute. “Badu 70 urte Karatoxen tradizioa galdu zela. Bankan aitzina segitu zuen, baina azken urteetan ez zen gehiago karatoxez beztitzen, eta gehiago zen karnabal gisakoa; baina haiek ere geldituak ziren azken bizpahiru urteetan”. Joan den udaberrian elkartu ziren hiru herrietako gazteak, ohitura zaharra berreskuratzeko xedearekin. “Beste herrietako libertimendu eta beste ihauterietan ere ibili ginen, ideia biltzen. Poliki-poliki pentsatu genuen libertimendu formatua ematea —oraindik ez dugu izena erabaki, baina forma hori izanen du—. Karatoxak dantzan ibiltzen ziren, eta libertimenduan ikus daitezkeen bolanten gisakoak ziren; horrez gain, herrian beti izan da antzerkirako gustua”; biak lotzea erabaki zuten. Horietako anitz ere Donibane Garaziko Nafarroa lizeotik pasatuak ziren, eta Lukurekin ikusia zuten libertimendua zer den. “Izigarri gustatu zitzaidan garai hartan, antzerkian aritzea, plaza laxoan. Gu ere saiatu gara azken urteetan Karatoxak berpizten herrian, arrakasta gabe. Denbora eman dugu, baina azkenean lortu dugu zerbait sortzea”.\nLibertimendua antolatzeko dena hutsetik sortu dute. Dantza talderik ez zuten: bat pertsonako taldea animatu da, eta Baigorriko Arrola dantza taldekoak joan zaizkie dantzak erakustera. Antzerkian, hamar bat elkartu dira.\nMartxoaren 18ko data “berant” dela erran die batek baino gehiagok. “Beste herrietako libertimenduen arabera egokitzen entseatu gara. Baina ilargien egutegiari so ohartu gara hor zela markatzen urte berria ere. Negu eta uda arteko zatiketa markatzeko ongi heldu zela iruditu zaigu”. Gaueko besta ere eginen dute. Martxoaren 10ean hiru herrietatik ibiliko dira kantuz.\nGarazin talde berria\nDonibane Garazin “transizio urte bat” izan zuten orain dela bizpahiru urte. “Erretreta hartzera zihoanez, lizeoko ikasleez gain, inguruan ziren beste batzuei ere proposatu zien Antton Lukuk libertimenduan parte hartzea. Azken urteetan, gure baitarik egin dugu, baina ezin uka anitz lagundu gaituela, bereziki taula gaineko zuzendaritzan”, esplikatu du Kamila Gratienek. Aurten, lizeoko gazteak eta zaharragokoak bildu dituzte; 16-30 urte arteko 15 bat gazte.\nBaionan ere libertimenduaren formako hitzordu batekin hasi ziren orain dela bi urte, baina aurten ez dute antzerkirako taldea osatzea lortu. Donapaleun, Santibate eta libertimendua eginen dituzte.


Irantzu Duro eta Marijo Imaz: “Trantsizio agroekologikoan ikasitakoa partekatzeko gogoak eraman gaitu ikastaroa antolatzera” – UEU365\nIrantzu Duro eta Marijo Imaz: “Trantsizio agroekologikoan ikasitakoa partekatzeko gogoak eraman gaitu ikastaroa antolatzera”\nueu365 | 2018-02-16\nUEUren udaberriko eskaintzaren barruan “Agroekologia. Tokiko garapen integrala” ikastaroa antolatu dugu Eibarren. Irantzu Duro Mota eta M. Jose Imaz Gurrutxaga izango dira irakasleak eta hainbat galdera egin dizkiegu gai honen inguruan.\nIrantzu Duro eta Marijo Imaz\nZer dela eta planteatu duzue formazio hau? Denek argi dugu talde multidisziplinarren beharra estrategiak eta planak diseinatu eta garatzeko. Orokorrean, talde hauek gai ezberdinetan adituak diren pertsonez osatzen dira, baina gure ibilbide profesionalean ikusi dugu, beren arloan adituak izateaz gain taldekideek osotasunaren ezagutza minimo bat izan behar dutela, hau da, arlo edo errealitate ezberdinen ezagutza izan behar dute lan talde hauek sortutako lana eraginkorra izateko. Agroekologiak, marko teorikoa den heinean, pentsamendu integrala eta, holistikoa garatzen laguntzen digu. Ikastaro honetako irakasle garenontzako gakoa agroekologiaren ezagutza izan da. Nahiz eta formakuntza jakin bat eta espezialitate bat izan, agroekologiak prozesuak modu zabal batean planteatzen lagundu digu. Txikitik hasita, hau da, proiektu eta akzio zehatzetatik hasita, estrategia globalagoak eraikitzen joaten lagundu digu. Trantsizio agroekologikoan ikasitakoa partekatzeko gogoak eraman gaitu ikastaroa planteatzera.\nZer esan nahi du garapen integralak? Guretzako garapen integrala, osoa, holistikoa, tokian tokikoa, anitza, globala, arlo eta errealitate guztiak kontutan dituena da. Behar guztiak kontutan dituena eta behar denak asetzen ahalegintzen dena. Denontzako eta denon artean egindakoa. Lanabes bat da, trantsizioa agroekologiko prozesuak habian jartzeko.\nZein da erabiliko duzun metodologia? Ikastaroa kasu praktikoen azterketan oinarrituko da. Ikastaroa bi saioetan banatu dugu. Lehengo saioan irakasleek kasu praktikoak aurkeztu eta aztertuko dituzte. Hurbileko kasuak izango dira. Prozesu ezberdinek komunean dituzten elementuak identifikatu ondoren, prozesu bat habian jartzeko bidaia orria diseinatuko dugu. Ikasleek proposatzen dituzten kasuak aztertzeko aukera ere egongo da. Bigarren saioan, lehengo saioan identifikatutako oztopoak gainditzeko alternatibak aztertuko dira.\nZein da Euskal Herriko egoera alor honetan? Azken urteetan trantsizio agroekologikoan oinarritutako prozesu asko jarri dira abian, denak ezberdinak, denak tokian tokiko ezaugarriek baldintzatuak. Bide bat egiten hasten garenean ez da beti izaten nahiko genukeen abiaduran baina, hala ere, orain arte egindako bideak erreferentzia izaten ari dira hasteko dauden beste prozesuetarako.\nZeintzuk dira erronkak? Trantsizio prozesuak bizirik mantentzea, prozesu gehienak indar askorekin hasten dira, baina epe luzerako proiektuak direnez, indarrak neurtu beharko genituzke prozesu hauek etenik ez izateko. Bidean oztopo asko azaltzen dira, oztopo hauek gainditzeko aliantzak beharrezkoak dira, behin gaindituta, indarberrituta aurrera segitzeko.\nNorentzat da ikastaro hau? Trantsizio agroekologikoan interesa duen edonori zuzenduta dago.


Accueil Non classé Lokala Herria euskal astekariko azalean\n“Izan gira Donibane Garazin, berrikitan estreinatua izan den Lokala saltegira, Alice Fiona Tucker koordinatzaileak errezebitu gaitu. Larunbat goiza izanez, Zuharpetan kokatua den birziklatzeko puskak saltzen duen egoitzan bazen mugimendu”\n2011n “Avenir Geroa” proiektuaren baitanhasi ziren, herritarrak eta hautetsiak sentsibilizatzekoekitaldi ttipi eta kafe-debatebatzuen antolatzen. 2020an egitasmo horrekbide egiten ari zuela, elkartea sortuzen. Arduradunak erraiten zaukun, 100 batkide direla eta horietan 30 bat pertsonalaguntzaile bezala arrunt inplikatuak. Lokalakbirziklatzea duela helburua, Ipar EuskalHerriko ekonomia zirkularreko ezinbestekokatebegi bat da, ekonomia sailean garrantziaduena. Horrez gain, barnealdean,kolektiboki desafio zehatz baten altxatzekoxedea ere du.Lokala lurraldeko dinamika batean sartzenda, partzuergoan lekuko sozial eta ingurumenalorretako elkarteekin lan egiten du:Mandroso, Bizi Barnealde, Lagun, SokorriKatolikoa, Euskal Herriko IngurumenarenAldeko Ekimen Zentro Iraunkorra eta GurutzeGorria.Lau funtzio baditu: pusken biltzea, balioberri baten emaitea, banatzea eta sentsibilizatzea.Horien bitartez, tokiko eragile gisa,Lokalak bere lekua atzeman du, baztertuakdiren gauzak, diren bezala edo beste zerbaitenkonpontzeko osagai dira. Horrela,hondakinen murrizteko xedea duten politikapublikoak gauzatzen laguntzen ditu.


Joko-antolatzaile frantziarra "pozik eta harro" azaldu da talde bizkaitarrean jarraituko duelako.\nRousselle: ''Oso pozik eta harro nago Bilbao Basketen jarraituko dudalako''\nJonathan Roussellek denboraldi batez berritu du kontratua RETAbet Bilbao Basketekin, klubak astelehen honetan jakinarazi duenez. Ondorioz, joko-antolatzaile frantziarrak talde bizkaitarrean jarraituko du datorren denboraldian.\nRousellerentzat, aurtengoa lehen denboraldia izan da Endesa Ligan. Frantziarrak 30 urte ditu, eta Endesa Liga koronabirusarengatik eten arte, partidako 7,6 puntu eta 3,9 asistentzia erdietsi ditu batez beste 22 minutu jokatuta. Errendimendu horrek, "Frantziako selekzioarekin jokatzera eraman du otsaileko FIBA leihoetan", Bilbao Basketek gogoratu duenez.\n"Oso albiste ona da. Denboraldia aurrera joan ahala, bere errendimentuak hobera egin du. Hasieran kosta egin zitzaion egokitzea, baina errendimendu ona eman du", esan du Rafa Pueyo Bilbao Basketeko kirol-zuzendariak. "Gustura gaude, partida guztietan daukan guztia ematen duen jokalaria baita. Taldeari erritmoa ematen dio, eta Alex Mumbru entrenatzailearen konfiantza du", gaineratu du Pueyok.\nBestalde, Roussellek adierazpen hauek egin ditu, kontratua berritu ostean: "Oso pozik eta harro nago Bilbao Basketen jarraituko dudalako. Eskerrak eman nahi dizkiot klubari, baita taldekideei eta zalei ere. Laster ikusiko gara Miribillan, garaipenez gozatzeko eta ondo pasatzeko. Eskerrik asko, agur".\nBilbao Basketek iragartzen duen bigarren kontratu beritzea da Roussellerena, iragan astean Ondrej Balvinek berritu baitzuen kontratua.


ELIKA Seguridad Alimentaria | Urte anitzeko kontrol-planak egiteko orientabideak - ELIKA Seguridad Alimentaria\nBidaltze data 18 martxoa, 2021\nEuropar Batasunak Europar dokumentu bat prestatu du estatu kideei urte anitzeko Elikakatearen Kontrol Ofizialerako Plan Nazionalak (PNCOCA) egin, eguneratu eta berrikusten laguntzeko\nDokumentu hori prestatzeko, kontuan hartu dira PNCOCAk aplikatzetik lortutako esperientzia, Batzordeak gauzatutako ikuskaritzetan egindako aurkikuntzak eta estatu kideek aurkeztutako urteko txostenetan jasotako informazioa.\nHona hemen dokumentuak jasotzen dituen argibide garrantzitsuenak:\nBeste jarduera ofizial batzuk: ez da beharrezkoa planaren aplikazio-esparrutik kanpo gelditzen diren jarduerei buruzko informazioa sartzea; dena den, informazio horrek plana hobeto ulertzen laguntzen duela uste izanez gero, sartzeko aukera dago.\nPlan bakar eta integratua: organismo bakarra izendatu beharko da, eta hura arduratuko da kontrol ofizialen ardura duten agintaritza eskudun guztiak koordinatzeaz, plana gauzatze aldera. Administrazio deszentralizatuen kasuan, beharrezkoa da ziurtatzea plangintza eta koordinazioa modu integratuan gauzatzen direla, agintaritza eskudun konkretuei edo esparru espezifikoei loturiko planen sorta hutsa izan ez dadin.\nIndarraldia: hiru eta bost urte artekoa izan dadila gomendatzen da. Dena den, egoera etengabe aldatzen dela aintzat hartuta, kontrolen xehetasun-maila urtero egunera daiteke.\nAgintaritza eskudunak: kontrol ofizialak gauzatzeko izendatutako agintaritza eskudunen egituraren eta funtzioen deskribapen osatua egin beharko da, eta zenbait funtzio eskuordetzan jasotzen dituzten organismo edo pertsona fisikoak aipatu beharko dira. Horrez gain, kontrol ofizialaren funtzioak eta ardurak ere zerrendatuko dira, baita horiek gauzatzeko eskura dauden giza baliabideak eta instalazioak eta laguntza-zerbitzuak ere, hala nola sistema informatikoak, laborategi-lanetarako, diagnostikorako, ikerketarako eta prestakuntzarako instalazio eta zerbitzuak.\nFuntzioak eskuordetzea: kontrol-funtzio ofizialak beste organismo batzuei eskuordetzen dizkieten agintaritzek planean adierazi beharko dute zein diren, zehazki, eskuordetu diren funtzioak. Horrez gain, funtzioak eskuordetu dituzten agintaritzek eta eskuordetza jaso duten organismoek araudi aplikagarria betetzen dutela bermatzeko hartutako neurriak deskribatu beharko dira.\nLaborategiak: kontrol ofizialetan hartutako laginak analizatzeko izendatutako laborategi ofizialen eta erreferentziako laborategi nazionalen zerrenda eta horiekin gauzatutako akordioak sartuko dira. Ez da beharrezkoa planean izendatutako laborategi ofizialen zerrenda osoa sartzea; hala ere, beharrezkoa izango da zerrenda webguneetan kontsultatzeko eskuragarri izatea.\nAntolaketa eta egitura: agintaritza eskudun eta, hala dagokionean, organismo eskuordetu bakoitzerako, bertako antolakuntza eta harreman hierarkikoak adieraziko dira, baita kontrol ofizialen kalitatea, inpartzialtasuna, koherentzia eta efikazia (maila guztietan) bermatzeko egiaztapenei buruzko xedapenak ere.\nPrestakuntza: prestakuntza-beharrak nola zehazten diren, prestakuntza nola eman eta ebaluatzen den eta prestakuntza hori, ikuskatze-ondorioetarako, nola dokumentatzen den xehetasunez azalduko da, kontrolez arduratuko diren langileek kontrol horiek modu eraginkorrean gauzatzeko beharrezko dituzten prestakuntza eta gaitasunak lortzen dituztela bermatzeko.\nArriskua kategorizatzea: arriskua kategorizatzeko prozesua deskribatu beharra dago; prozesu horren bitartez, operadore guztiei kontrol ofizialak egin ahalko zaizkie aldian-aldian, arriskuaren arabera eta maiztasun egokiaz.\nAplikazio-txostenak: planaren aplikazioari buruzko informazioa, idatzitako prozedurak, dokumentazioa eta erregistroak bildu egin beharko dira, eta ikuskaritzetarako eskuragarri jarriko, plana behar bezala aplikatu dela egiaztatu ahal izateko. Urtean behin txosten bat aurkeztu beharko da, PNCOCAren aplikazioari buruzkoa. Hori herritarrentzat eskuragarri egongo da eta Batzordeari emango zaio.\nDokumentatutako prozedurak eta erregistroak atzitzea: dokumentatutako prozedurak, kontrol ofizialen emaitzak eta dagozkien erregistroak artxibatzeko ezarritako sistemak deskribatuko dira; horrela, kontrolaz arduratzen diren langileek, agintaritza eskudunek, ikuskariek eta Batzordeak erraz atzitu ahal izango dituzte, aurrez eskaera eginda.\nIkuskaritzak: agintaritza eskudunen ikuskaritzak egiteko xedapenak sartuko dira, kontrol ofizialen efikazia eta egokitasuna bermatze aldera. Xedapen horietan azaldu beharko da agintaritza eskudunek neurri egokiak hartzen dituztela ikuskaritzen emaitzak aintzat hartuta. Horrez gain, azaldu beharko da nola bermatzen den ikuskaritzak azterketa independenteak direla eta gardentasunez gauzatzen direla.\nAplikatu bitarteko egokitzapenak: urteko berrikuspen-prozesuari buruzko informazioa izan beharko dute planek, aplikazioari buruzko urteko txostenari ekarpena egite aldera. Horrez gain, ikuskaritzen emaitzak nola integratuko diren ere azaldu beharko da.\nKontingentzia-planak: kontingentzia-plan espezifikoak dituzten esparruak adierazi beharko dira, baita plan horien aplikazio-eremua, planak prestatu eta mantentzeaz arduratuko den organismoa eta kontingentzia-planak ezagutarazteko eta plan horiek aplikatzeko beharrezko prestakuntza emateko ezarri diren sistemak ere.\nLankidetza eta elkarri laguntzea: agintaritza eskudunen arteko interakzioa deskribatuko da, baita arriskuei buruzko informazioa nola trukatzen eta zabaltzen duten ere, arrisku horiei aurre egiteko neurriak azkarrago hartu ahal izateko. Horrez gain, mugez gaindiko laguntza- eta lankidetza-mekanismoak ere deskribatuko dira.\nEfikazia eta errentagarritasuna\nKontrol ofizialerako sistemak antolatzeko, aintzat hartuko dira funtzioen eta baliabideen arteko oreka, kostu-eraginkortasun harremana eta errentagarritasuna. Horretarako:\nAzaldu egingo da nola integratu diren aplikazio horizontaleko xedapenak esparru bakoitzean aplikatu beharreko kontrol ofizialetan.\nDeskribatu egingo dira agintaritza eskudun baten barruan eta kontrol-eremu berean jarduten duten bi agintaritza edo gehiagoren artean jardueren koordinazioa eta lankidetza efikaza eta eraginkorra direla bermatzeko erabiliko diren xedapenak, hala nola bilerak, batzorde mistoak eta bitartekaritza-taldeak.\nXehetasunez azalduko dira kontrolaz arduratuko diren langileei prestakuntza emateko partekatutako ekimenak, laborategiak eta diagnostiko-ekipamenduak partekatzeko era, partekatutako datu-baseen kudeaketa eta erabilera eta kontrol-sistemek eraginkortasunez funtzionatzen dutela bermatzeko gainerako jarduerak.\nDokumentuak Eranskin bat hartzen du barne; bertan zerrendatuta ageri diren kontrol ofizialei buruzko xedapenak dituzten arauak, Erregelamenduaren aplikazio-esparru bakoitzerako (2017/625 /EB).


Astelehena, 27 Urria 2014 15:35\n"Ama beti gurekin egon zen. Amak hitz eginda zuen aitarekin Frenteak egiten zuen ibilbide berbera egitea, aitari jarraitu genion beti kartzelara eraman zuten arte"\n1902 abenduaren 2an Villalba de Riojan (Errioxa) jaioa. Papergintzan jardun zuen hasiera batean eta ondoren Villabonan ikazkina izan zen. 1994 urtean urtarrilaren 21 hil zen, 92 urterekin. Bere hilotza Tolosan lurperatua dago, bere seme Narcisoren jabetzakoan, hain justu. Prudencia Ayala Victoriarekin ezkondu zen eta 3 seme ala izan zituen: Paulino,Narciso eta Carlos.\nPaulinorekin bildu gara gu, lan hau egiteko eta plazera izan da. Aurelio bere aita zen eta mende erdia baino gehiago pasa bada ere, oraindik bere aita gogoratzean malkoak isurtzen ditu. Aurelio errepublikanoa zen.\nDonostiako Kontxako badian metraila hotsak\n1936 abuztua zen. Aurelio bere semeekin hondartzara joana zen. Condor Legio alemanak, Francoren laguntzaile leial gisara, Donostia metrailatu zuen.\nAureliok kabinara sartu zituen bere semeak babesteko. Egun horretan bertan, ez oso urrun, Villabonako emakume batek, Maria Leturiondok zauri larriak jasan zituen. Eta alaba ere galdu zuen han bertan.\nIhesaldiaren hasiera, lehen geldialdia Deba\nFrancoren helburuak, Gipuzkoa bere mendean hartzea izanik, Aureliok egoera zein zen ikusita, bere semeak babestea erabaki zuen. Prudencia ama eta 3 semeek ihesari ekin zioten babes bila, euren sorterria, Villabona utzita, Donostiara joan ziren (Prudenciaren izeba baten etxera), Aurelio Villabonan geratu zen.\nAureliok, bere anaia Paulinori jakinarazi zion faxistak dagoeneko Belabietan zeudela eta egokiena alde egitea izango zela. Aureliok bere asmoen berri eman zion, anaiari. Biek ihes egitea erabaki zuten. Handik, denak, Aurelio barne, errefuxiatu kondizioan Debako etxe batean harrera jaso zuten, beste familia batekin.\nHandik Bilbora joan ziren, Begoñara hain zuzen ere. Han, Aureliok senide batzuk zituen. Bilbon ere Francoren tropak sartzen hasi ziren eta Aureliok Santurtzira joatea erabaki zuen. Bertan Aurelioren emazteak senideak baitzituen. Han ere metraila hotsak eta ihes egin behar, Prudencia eta bi semeak gordeleku batera sartu ziren, bitartean sirena jotzen zuten hegazkinak (kazak) bazatoztela adierazten zuten soinuak izugarriak ziren. Aurelioren seme txikienak ordea gaitza harrapatu zuen eta Aureliok bertan geratzea erabaki zuen, seme gazteena ohetik mugitu ezinik zegoelako. Beste bi semeak ezkutalekura, babes hartzera bidali zituen, amarekin. Aita, semea zapi batean bilduta zuela haiengana itzuli zen, Paulinok gogoratzen du nola anai gazteak negar egiten zuen eztandak zirela eta, gaixorik zegoen une berean. Bonbardaketaren ondoren ezkutalekutik atera zirenean, etxera itzultzeko, ez zieten etxera itzultzen uzten, jaurti zituzten bonba haietako batek etxearen ondoan lur hartu zuelako; itzuli zirenean, Aurelioren seme txikiena gaixo egon zen ohea bera, dena metrailak txikitutako horma zatiez beteta aurkitu zuten; Aureliok zuhur jokatu zuen eta ordurako ihes egina zen etxe hartatik bere semea besoetan hartuta.\nGerra: beldurra eta izua\nAurelioren seme Paulinok, 8 urte zituen. Santurtzin jolasten zebilela lagunekin, abiazioaren kaza batek metraila botatzen zuen etengabe. Beldurra eta izua gogoratzen du eta korrika, ezkutatzera. Bidean, gazte batekin gurutzatu zen, hura bizikletan, kaza baten metrailak bete betean eman zion gazteari, gogoratzen du nola lurrera erori zen. Berak, bere senide batzuen ile-apaindegira iristea lortu zuen. Gaztea, hilik ikusi zuen Paulinok. Kalea mutu, sirenak non nahi.\nLlevame a Rusia aita\nSanturtzin zirela Tolosako bi ezagunekin egin zuten topo. Haiek, zamorano bezala ezagutzen zuten errepublikar baten berri eman zien Aureliori, esanaz zaurituta zegoela. Aureliok, hospitalera joatea erabaki zuen bisitan. Paulinok gogoan du aitarekin han zirela, ospitalea eta guzti mugitzen zela, bonbardaketak zirela eta. Beldurrez dardarka gogoratzen du. Eta negar egiten zuela etengabe. Urteak beranduago aitak gogoraratu arazi zion zer nolako lotsak pasa arazi zizkion, etengabe llevame a rusia esanaz, apaiz batzuen aurrean, negar eta garraxika.\nAureliok Frentera borrokara joatea erabakitzen du\nSanturtziko Udaletxean eman zuen izena. Izen ematen ari zen unean ere bonbardaketak gertatzen ari ziren. Aureliok borroka hastearekin bat, bere senideen sufrikarioak beste jauzi bat eman zuen. Paulinok, gogoratzen du, nola gizarte egoitzetara joaten ziren jan bila. Halako batean, hango langile batek, uko egin zien Santurtzikoak ez zirela argudiatuz. Amak, Prudenciak: "niri ez eman baina behintzat haurrei emaiezu jatekoa". Paulinok kontatzen du nola ama gizarte jantokiko zerbitzariarekin eztabaidan zegoela aita agertu zen, erretiradan, militarrez jantzita, aitak: Pruden, zer gertatzen da?", amak :"ez digula janaririk eman nahi". Apaiz bat zegoen han eztabaida garatzen zen bitartean.\nAita ikusi zutenean, ordea, berehalakoan eman zieten janaria. Paulino ziur da aita ez balitz agertu, jan gabe geratuko ziratekeela.\nAitarekin batera, Frentearen bidetik: Santurtzi-Santander-Pesues-Celis\nBilbo erori zenean, Francoren oldarraldiaren aurrean, errepublikar ejertzitoa erretiratzen hasita zegoen, jendea ihes egiten hasi zen Santander aldera (eta ahal zen tokietara), hartu ontzi guztiak eta ihesari berriro ere -Paulinok ezin die malkoei eutsi-. Ihesean zihoazela aitaren anaia orde batekin egin zuten topo ( ihes egiteko erabakia elkarrekin hartu zuten, Paulino Urbina Guinea, heriotza zigorrera kondenatua izan zen villabonatar hau ere), Gernikatik zetorren hura eta haiek beste alderako bidea egiten ari ziren, Frantzia alderantz zihoazen, ihesean baita. Tarte batean osabarekin hizketan jardun zuten eta hark esan zien: "ez joan Gernikara ze dena sutan dago".\nBidean aurrera egin zuten eta kilometro batzuk aurrera, aita bidean agertu zitzaien agurtzera; kamioi mordoa gogoratzen ditu Paulinok jendez beteta, denak ihesean. Errepideak jendez gainezka. Aitak, militarrez jantzita, haietako bat geratu zuen eta semeak eta emaztea igo zituen. Aureliok berriz, Frentean jarraitu zuen.\nHelmuga Celis (Kantabria) zen, bertan egon behar zuten iheslari moduan. Euria ari zuen. Santanderren tren bagoi batean sartu zituzten. Han pasa zuten gaua. Santander bonbardatzen ari zirela entzun zitekeen. Goizean, trenak martxa hartu eta Pesueserako bidea hartu zuten. Ondoren, 16 bat kilometro egingo zituzten oinez, Celisera. Paulinok, gogoan du, eurekin batera Errenteriako beste familia batek, alaba lagun, haiekin batera lur hartu zuela. Familia hark, semea ere, Frentean zuen. Nora zoazte? Celisera... elkarrekin egin zuten bidea.\nEtxe batean jasota egon ziren han, harrera etxe batean. Celisen zeudela bonbardaketak pairatu zituzten. Tropa errepublikarrak Celisetik pasa ziren batean, herritarrak agurtzera ateratzen ziren, behin frankista zen herritar bat, Francoren aldekokoak zirelakoan agurtzeko asmoz bandera espainiar bat altzoan agurtzera atera zen, errepublikarren tanke baten metrailadoreak bertan hil zuen aipatu gizona.\nKartzela eta lan behartuak aitarentzat, Villabonara itzulera senideentzat\n1937 abuztuaren 26an, Santanderren Aurelio atxilotu zuten. Dueso (Santoña) kartzelan sartu zuten. Aitari jarraiki hasitako ihesak zentzua galdu zuen, honez gero. Aureliok, kartzelan zegoela epaiketa izan zuen (1938ko uztailaren 14ean, Bilboko Epaitegi Militarrak).\n1939eko maiatzaren 12an Bilboko gerra auditoreak bere zigorra aztertu zuen eta libre geratu zen "al carecer de relevancia penal los hechos imputados" eta libre geratu.\nTraste denak gainean hartu eta Villabonara, sorlekura itzuli ziren, oraingoan aitarik gabe. Amak lanean hasi behar izan zuen. Gauzak honela, Getarian kokatua zegoen kolegio batera eraman zituzten, bertan Villabonakoak ziren beste lagun batzuekin topo egin zuten, Lomatarrak (hauek ere Francoren jazarpena pairatu zuten), familia honetako kide bat ere Frentean zen eta beste bi anai, berriz, kolegioan. Aipatu kolegioa, gaur egun Gurutze Santua monumentua dagoen tokian kokatua zegoen (Paulinok dioskunez garaitsu hartakoa da aipatu monumentua); handia zela gogoratzen du, eta han herri desberdinetako haurrak eta gazteak biltzen ziren. Bertan irakasleak zeuden eta ondo zaintzen zituzten oroitza du. Haietako batzuk, kanpotarrak zirela uste du, suitzarrak edo, ze Noruegako opilak eta ekartzen zizkieten maiz.\nPaulinok gogoan du nola, hiriburu handiak (Bartzelona eta gisa honetakoak) Francoren eskuetan erortzen zirenean irakasle haiek nola ospatzen zuten. Castillotarrek eta Loma anaiek berriz, negar egiten zuten,ezkutuan hura ikustean. Horrek esan nahi zuenaren jakitun, aita eta anaia, hurrenez-hurren, Frentean baitzeuden.\nKolegioa amaituta, Villabonara itzultzeko bidea hasi zuen, Getariatik-Lasartera trenean eta handik Villabonara tranbian, bizkarrean arropa zakuak hartuta, bidean mota guztietako irainak jasan behar izaten zituzten (ordurako Francok hiriburu handiak hartuak zituen).\nAnartean, aitak kartzelan zegoela epaiketa izan zuen eta libre geratu. Etxera itzuli zen. Pulmoniarekin etorri zen etxera.\nVillabonan gauzak ez ziren errazak izan\nVillabonako aguazila Amasako mutil batek lagunduta (ez dugu izenik aipatuko) agertu zen etxean eta Aurelio ikusi nahi zutela, gelara sartu ziren eta aguazilak esan zion mutilari: hau al da? eta hark: bai hau da. Ondoren Guardia Zibila etorri zen Aurelio atxilotzeko asmoz.\nFamiliako medikuak, Jesus Alustiza doktoreak, aurre egin zien: "nere ardurapean gizon hau ez da hemendik aterako gaixo dago eta". Sendatu zenean, ordea, berriro itzuli ziren eta eraman zuten bere aurkako akusazioa hauxe zen: "asesinar y detener personas de derechas".\nPaulinok eta bere senideek argi dute, lehen aldian Aurelio zigortzea lortu ez zutelako, Villabonan bertan eraiki zirela Aurelioren aurkako akusazioa gero hura espetxeratzeko.\nAurelioren emazte Prudenciak, ausart aurre egin zien haren senarra salatu zutenei, Amasako gaztearen anaiarekin hizketan aritu zen: "por tu hermano ahora estos niños no tienen padre" besteak berriz "nere anaiak ez du errurik, bere borondatearen aurka egin du, behartu egin dute". Castillo familiak inoiz ez du jakin zergatik eta nork behartu zuen eta are gutxiago zergatik.\nBerriro atxilotuta: Batallon de Trabajadores\nBilboko espetxea (Eskolapioak) eta Batallon de Trabajadoresen artean, osotara, Aureliok beste hiru urte eman zituen Villabonatik kanpo. Deustu eta Tudelako batailoiak ezagutu zituen.\nAmak lan egin behar izan zuen gogotik; Donostian bilatu zuen lana, Correos Hotelean, senide baten laguntzaz. Semeak zaintzera, Errioxatik lehengusina bat etorri zen, 16 urte besterik ez zituen. Baina, laguntza bakarra senideak ziren.\nKartzelatik irten ostean Aurelio Villabonara itzuli zen. Lanean hasi behar izan zuen, ahal zuen moduan. Papergintzara itzultzen saiatu zen baina, ez zuen aukera izan (Francoren alde borrokatu zutenek omen zuten lehentasuna). Gerora lortu zuen aurreko lanbidera, papergintzara itzultzea. Ikazkin ere jarraitu zuen.\nVillabonan ere mota guztietako irainak jasan zituzten. Paulinok kontatzen du nola Villabonan, meza nagusia zenean, igandetan, desfileak egiten zituzten: fletxak, pelaioak eta margaritak -emakume saila - fletxak falangistak ziren eta pelaioak karlistak, denak Francoren alde. Paulino eta haren senideek makina batetan gorriak oihuak entzun behar izan zituzten haien aldetik. Paulinok, beldurra hitza darabil une haiek deskribatzeko.\nVillabonan zela ere, bere aurkako atxilotze aginduak iritsi ziren Andoaingo Guardia Zibilaren komandantziatik. Subijana familiako kide bat izan omen zen, atxiloketa indiskriminatu horiek amaitu beharra aldarrikatu zuena eta betearazi zuen. Gertukoa zuten frankistek.\nNagusia 40 Casa Cuartel: errepublikarren bilgunea\nAurelio kartzelan zela, bere senide eta gisa berean errepublikaren aldekoak izateagatik senarrak edo semeak kartzelan zituzten hainbat familia biltzen ziren. Nagusia 40ean biltzen ziren, 2. pisuan, Aurelioren anaiorde Paulinoren etxean, aipatu moduan hura heriotza zigorrera kondenatua izan zen.\nAureliok eta bere senideek bizi behar izan zuten jazarpena izugarria izan zen. Esaterako, Aureliok jakin zuen, bera eta beste hainbat herritarren izen eta abizenak agertu zirela Amasako elizaren portikoan, fusilatuak izateko kandidatu moduan.\nAurelio, askatasunaren aldeko borrokalari handi bat. Eskerrik asko.\nPaulino Castillo, Aurelioren semea\n1. Aipagarria da, Lomatarrak hiru anai ziren eta haietako bi ere Santoñan atxilotuak izan ondotik espetxean egon ziren.


174/2021 DEKRETUA, uztailaren 6koa, zeinaren bidez urgentziako deklaratzen baita Lurralde Plangintza, Etxebizitza eta Garraio Sailak, nahitaez desjabetzeko, honako proiektu hauek eragindako eskubide eta ondasunak okupatzea: Aiaran, «Aiarako (Araba) Markijanako Hondakin Uren Araztegiaren Aurreproiektua», eta Laudion, «Laudioko (Araba) Basaurbeko Hondakin Uren Araztegiaren Aurreproiektua». - Eusko Jaurlaritza - Euskadi.eus\n174/2021 DEKRETUA, uztailaren 6koa, zeinaren bidez urgentziako deklaratzen baita Lurralde Plangintza, Etxebizitza eta Garraio Sailak, nahitaez desjabetzeko, honako proiektu hauek eragindako eskubide eta ondasunak okupatzea: Aiaran, «Aiarako (Araba) Markijanako Hondakin Uren Araztegiaren Aurreproiektua», eta Laudion, «Laudioko (Araba) Basaurbeko Hondakin Uren Araztegiaren Aurreproiektua».\nArtikulu bakarra Nahitaezko Desjabetzeari buruzko Legearen 52. artikuluan eta Euskal Herriko Lurralde Antolamenduari buruzko Legearen 26. artikuluan xedatutakoari jarraituz, deklaratzen da Eusko Jaurlaritzako Lurralde Plangintza, Etxebizitza eta Garraio Sailak urgentziaz okupatu beharrekoak direla «Aiarako (Araba) Markijanako Hondakin Uren Araztegiaren Aurreproiektua» eta «Laudioko (Araba) Basaurbeko Hondakin Uren Araztegiaren Aurreproiektua» burutzeko beharrezkoak diren ondasun eta eskubideak, nahitaez desjabetzeko. Berariaz hasarazitako espedientean jasotako zerrendan daude zehaztu eta banakatuta ondasun eta eskubide horiek.\n2018ko maiatzaren 11n, Nekazaritza, Arrantza, Elikadura eta Ingurumen Ministerioko Uraren zuzendari nagusiak erabaki zuen teknikoki onartzea «Aiarako (Araba) Markijanako Hondakin Uren Araztegiaren aurreproiektua» eta «Laudioko (Araba) Basaurbeko Hondakin Uren Araztegiaren aurreproiektua».\n2021eko apirilaren 22an, Eusko Jaurlaritzako Lurralde Plangintza, Etxebizitza eta Garraio Sailak honako hau erabaki zuen: nahitaezko desjabetze-espedientea hastea Aiarako (Araba) Markijanako Hondakin Uren Araztegiko obrek eta Laudioko (Araba) Basaurbeko Hondakin Uren Araztegiko obrek eragindako ondasun eta eskubideak okupatzeko, betiere inplizituki ulertuta berekin dakarrela deklaratzea obrak onura publikokoak direla eta desjabetzea edo zortasunak ezartzea helburua duten lursailak eta eraikinak okupatu behar direla, Plan Hidrologiko Nazionalari buruzko uztailaren 5eko 10/2001 Legean eta Uren Legearen testu bategina onartzen duen uztailaren 20ko 1/2001 Legegintzako Errege Dekretuan xedatutakoaren arabera, 91/271/EEE Zuzentaraua betetze aldera.\n2021eko apirilaren 22an ere, Lurralde Plangintza, Etxebizitza eta Garraio Sailak ondasunen eta eskubideen zerrenda jendaurrean jartzea erabaki zuen, 15 eguneko epean, prentsan eta 2021eko maiatzaren 12ko Euskal Herriko Agintaritzaren Aldizkarian (92. zk.) eta Arabako Aldizkari Ofizialean (51. zk.). Aldi berean, Eusko Jaurlaritzari proiektuak eragiten dituen eskubideak eta ondasunak okupatzeko urgentziaren adierazpena eskatzea erabaki zuen, Nahitaezko Desjabetzearen Legearen 52. artikuluan ezarritakoa betetzeko.\nUrgentziaz okupatu beharreko ondasunak eta eskubideak espedientean jasotako zerrendan zehaztuta eta banakatuta agertzen dira baita identifikazioak egiteko datu askirekin agertu ere. Zerrenda hori jendaurrean jarri zen egoki zenean, eta hiru alegazio aurkeztu ziren, administrazio-espedientean adierazten denez.\nNerbioi Garaiko eskualdea eurrez aztertu da azken hogeita hamar urteetan, helburu hau izanik: eskualdeko hiri- eta industria-isurpenen saneamenduaren eta arazketaren konponbide hoberena definitu ahal izatea, eta konponbidea ematea Nerbioi ibaiaren urak duen kalitate-arazoari. Nerbioi ibaiaren arroaren saneamenduaren eskema-gidatzailea hartzeko prozesuak hamabost urtez gorako eztabaida izan du, behin betiko erabakia hartu arte.\n1994ko maiatzaren 31n, lankidetza akordioa sinatu zuten, obra hidraulikoen arloan, Herrilan, Garraio eta Ingurugiro Ministerioak eta Euskal Autonomia Erkidegoko Garraio eta Herrilan Sailak.\nAipatutako akordioari jarraikiz, Euskal Autonomia Erkidegoak honako konpromiso hau hartu zuen: behar ziren lursailak Ministerioaren eskura jartzea, Plan Hidrologiko Nazionalaren hainbat urtetarako programak 1994/2000ko denboraldirako jaso zituen lanak egiteko.\nZerga- eta administrazio-neurriei eta gizarte-neurriei buruzko abenduaren 30eko 42/1994 Legeak interes orokorrekotzat jo zituen «Nerbioi Garaia saneatzeko eta arazteko» obrak. Ondoren, jarduera hori Plan Hidrologiko Nazionalari buruzko uztailaren 5eko 10/2001 Legean jaso zen, hain zuzen lege horren II. eranskinean, Inbertsioen Zerrenda deiturikoan.\n2018ko maiatzaren 11n, hainbat azterlan, plan, proiektu eta tramitazioren ondoren, Nekazaritza, Arrantza, Elikadura eta Ingurumen Ministerioko Uraren zuzendari nagusiak honako hauek teknikoki onartzea erabaki zuen: «Nerbioi ibaiaren goi-arroaren saneamendurako kolektore-proiektua. Laudio, Orozko, Aiara eta Amurrio udalerrietan (Araba eta Bizkaia)», «Aiarako (Araba) Markijanako Hondakin Uren Araztegiaren aurreproiektua» eta «Laudioko (Araba) Basaurbeko Hondakin Uren Araztegiaren aurreproiektua».\nIngurumen, Lurralde Plangintza eta Etxebizitzako sailburuak 2018ko uztailaren 3an emandako Aginduaren bidez, nahitaezko desjabetze-espedienteari hasiera eman zitzaion «Nerbioi ibaiaren goi-arroaren saneamendurako kolektore-proiektua. Laudio, Orozko, Aiara eta Amurrio udalerrietan (Araba eta Bizkaia)» proiektuak eragindako ondasun eta eskubideak okupatzeko.\nBehin desjabetze-espediente hori izapidetuta, Ministerioaren esku jarri ziren kolektore horien lanak egiteko behar diren lursailak. Lan horiek 2020ko abuztuaz geroztik ari dira gauzatzen.\nBeraz, Nerbioi Garaiko saneamendurako beharrezko diren jarduketak burutzeko, beharrezkoa da Markijanako (Aiara) eta Basaurbeko (Laudio) hondakin-uren araztegien eraikuntzari ekitea.\nUra-Uraren Euskal Agentziak ordainduko du desjabetze-jarduketaren kostu osoa. Lanen exekuzioa, ordea, Trantsizio Ekologikoaren Ministerioari dagokio.\nAlde horretatik, Uraren Zuzendaritza Nagusiak bi kontratuak formalizatzeari buruzko honako iragarki hauek argitaratu zituen Estatuko Aldizkari Ofizialean: 2020ko abenduaren 14an, Basaurbeko (Laudio) hondakin-uren araztegia handitzeko obren proiektua idaztea eta obrak egitea batera kontratatzeari buruzkoa, eta 2021eko apirilaren 14an, Markijanako (Aiara) hondakin-uren araztegiaren proiektua idaztea eta obrak egitea batera kontratatzeari buruzkoa.\nEskubideak eta ondasunak urgentziaz okupatzeko adierazpena beharrezkotzat jotzen da espediente honetan aurreikusitako hondakin-uren bi araztegi horiek eraikitzeko; eta, horrela, hiriko hondakin-urak tratatzeari buruzko 91/271/EEE Zuzentarauak ezarritako epeak beteko dira. Zuzentarau horrek ezartzen du kide diren estatuek beharrezko neurriak hartuko dituztela, horrelako urak isuri aurretik behar bezala tratatzen direla bermatzeko; horrela isurketa desegokiak saihestuko dira Nerbioi Garaian.\nHondakin-uren bi araztegi horietako obrak gauzatzeak eragiten dituen ondasunen eta eskubideen urgentziazko okupazioari esker, Aiarako eskualdearen ingurumen-arazoei konponbidea emateko behar diren azpiegituren eraikuntzarekin jarraitu ahal izango da. Horrek Nerbioi ibaiaren egoera ekologiko egokia berreskuratzea ahalbidetuko du. Bertan, egun, beharrezko arazketarik gabe egiten dira 35.000 pertsonaz osatutako biztanleriaren isurketak.\nEuskal Autonomia Erkidegoko Lurralde Antolamenduari buruzko maiatzaren 31ko 4/1990 Legearen 26.1.f artikuluan xedatzen denez, Eusko Jaurlaritzari dagokio nahitaez desjabetu beharreko ondasunak eta eskubideak urgentziaz okupatu behar direla deklaratzea, nahitaezko desjabetzeak honako hauek hartzen dituenean: burutze-unitate osoak, lurraldearen hirigintza-antolaketari dagozkion sistema orokorrak edo antolaketa horren elementuren bat eta hiri-lurzoruan egin beharreko banakako jarduketak. Goian aipatutako lege horrek 26.2 artikuluan ezarritakoaren arabera, lurralde-antolamenduaren eskumenak dituen sailburuari dagokio horretarako proposamena aurkeztea Jaurlaritzaren Kontseiluari.\nIkus: AGINDUA, 2021eko apirilaren 22koa, Lurralde Plangintza, Etxebizitza eta Garraioetako sailburuarena, zeinaren bidez ebazten baita desjabetzeko espedienteari hasiera ematea eta «Aiarako (Araba) Markijanako Hondakin Uren Araztegiaren Aurreproiektua» eta «Laudioko (Araba) Basaurbeko Hondakin Uren Araztegiaren Aurreproiektua» gauzatzeko desjabetu behar diren ondasunen eta eskubideen zerrenda jendaurrean jartzea.


Dimitrie Cantemir: Istanbul entzuten ari naiz, Jordi Savallen bertsio zoragarrian eta hara non jakin dudan, ilunabarrak inguratzen gintuenean, gure Jose Inazio maitea bere musika ametsen danbolinean zamalkaturik gugandik urruntzen zela, eta espazio-denbora etengabeko bat garbi zeharkatuz, beste biz...\nGoian bego Jose Inazio Sarasua!\nMomentu latz hauetan Elai Alaitik besarkada handi bat bidali nahi diogu Jose Inazio Sarasuaren senitarte eta lagunei eta baita Haritz HDT-eko familia osatzen duen pertsona orori ere. Inaziorekin harremana 80ko hamarkadan hasi genuen, antolatu genituen Kultura Tradizionaleko Topaguneen bitartez e...\nNeskek jauziak dantzatuko dituzte igandean Luzaiden\nIaz Luzaiden egindako herri galdeketan adostutakoari jarraituz , herriko neskek dantza-jauziak dantzatuko dituzte heldu den igandeko Bolant-egunean lehendabiziko aldiz. Ez dira jauzi guztiak izanen: Egi, Marianak, Ostalerrak, Zazpi Jauziak eta Antxoritz dantzatuko dituzte neskek ere. Aldiz, gain...\nUmezurtz geratu gara, Jose Inazio Sarasua hil da\nJose Inazio Sarasua, gure dantza taldeko zuzendaria, motor, buru, akuilu, langile nekazin, txistulari, gidari eta laguntzaile ordezkaezina hil da. 60 urte zituen Jose Inaziok, dantza, musika, txistua, kultura eta herriaren alde eten gabe lanean eman dituen 60 urte. Dantzari hasi, txistulari segi...\nJose Inazio Sarasua hil da, Haritz dantzari taldeko zuzendaria izandakoa\nElgoibarko Haritz dantzari taldeko zuzendaria izandako Jose Inazio Sarasua (Elgoibar, 1956-2017) hil da 60 urterekin. Txistularia eta kultur sustatzaile zorrotza, Haritz euskal dantzari taldearen zuzendaria izan zen 1985 eta 2000. urteen bitartean, tarte horretan Elgoibarko dantzari taldea maila bi...\nJuanita Unzueta, balleta Errusiatik Eibarrera ekarri zuen emakumea hil da\nApirilaren 6an zendu da 95 urterekin Juana Unzueta Garcia (Eibar, 1924-2017), Ballet Eibarres dantza akademiako sortzailea eta irakasle izandakoa. Eibarko Fermin Calbeton kalean jaio zen 1924ko ekainaren 16an, eta Gerra Zibiletik ihesi, lau urteko anaia Armandorekin Errusiara bidali zuten 1937an...\nHerri baten mintzoa\nLantzen izan nuen inauterietako beste geltoki bat. Bertan izan nintzen astelehen inauteri egunez. Euskal Herrian inauteri ezagunenetakoak eta bisitatuenak dira bertakoak eta eguraldi onak lagunduta jendetza bildu zen, beste urte batez berritu zen antzinako errituarekin gozatzera. Inauteri ha...\nZamaltzaina ferratu dute marexalek Pettarreko maskaradan, beren ofizioan. Oraingoan, gehienetan ez bezala, ez da izan kukullerorik. Hasierako zenbait puntu dantzatu ondoren, lehen hanka ferratuta, herrenka doa zamaltzaina. Bigarrena ferratuta, trebetaziaz egindako jauzi handiekin doa jokalekutik...\nLantz 2017 inauteriak\nInaute astelehen eta asteartean ateratzen dira Lantzeko pertsonaiak kalera. Arotzak, txatxoak, zaldikoa, ziripot, Mielotxin eta gainerako mozorroak jaso ditu ondorengo argazkietan Maite Irizar-ek. Lantz, inauteriak, 2017-02-27. Argazkiak: Maite Irizar.\nEn memoria de Jose Inazio Sarasua\nNoticias de Gipuzkoa 2017/04/13 Gehiago irakurri →\nBarañáin se entrega a la danza\nDiario de Navarra 2017/04/11 Gehiago irakurri →\nCreArte Talento en colectivo\nNoticias de Navarra 2017/04/10 Gehiago irakurri →\nElgoibar despide esta tarde a Jose Inazio Sarasua\nNoticias de Gipuzkoa 2017/04/12 Gehiago irakurri →\nJose Inazio Sarasua zendu da\nBarren 2017/04/11 Gehiago irakurri →\nAdiós a un hombre polifacético y tenaz\nDiario Vasco 2017/04/12 Gehiago irakurri →\nNeskek Jauziak dantzatuko dituzte Luzaideko Bolant Egunean\nKazeta.eus 2017/04/11 Gehiago irakurri →


Oh, Katalunia! - - Goiena.eus\nEstepan Plazaola 2017-01-27 07:32\nKataluniako prozesuaz interesatuta nago. Azken urteotan jakin-minez irakurri ohi ditut, sarean, bertako hedabideak: independentziazaleak (Ara, Vilaweb…) zein kontrakoak (La Vanguardia, El Periodico…). Baita prozesuari buruz Euskal Herrian eta Espainian agertzen diren albisteak ere.\nPuigdemont eta bere gobernukideak Europako Parlamentuan prozesua azaltzen izan diren egun berean, Espainiako Circulo de Enpresarios-eko presidente Javier Vega de Seoanek esandakoa zabaldu dute hedabide nagusiek: enpresariak ihesi doaz Kataluniatik izurritetik bezala (como de la peste)... "Enpresariek ziurtasun juridikoa behar dute", esan du.\nEz du ematen zentzugabea denik enpresariek ziurtasuna behar dutela esatea.\nBaina Vega de Seoaneri buruz gehitxoago jakiteko gogoa sortu dit albisteak eta jakin dut Donostian jaioa dela, aita eta aitajauna Donostiako alkate eta Realeko presidente izan zirela eta gaur egun hainbat enpresatan –tartean Tavex Algodoneran– diharduela.\nEta topatu dut Javier honek esandako beste kontu bat ere: "Ohitu beharra dago soldata finkorik izango ez den eta zalantzazkoagoa izango den bizitza modu batera". To ziurtasuna!\nKontua da Espainiako Enplegu Ministerioaren arabera, Katalunia izan dela 2016an langabezia murrizketarik handiena izan duen komunitateetako bat: Kataluniak 2,8 puntu, Madrilek 1,1 eta Espainiak guztira 2,3 puntu.\nEz dute bide erraza katalanek; ez zaie faltako gezurra eta beldurra erein eta zabalduko duenik.\nEta gure inguruan ere ez dut sumatzen horri aurre egin eta katalanei babesa emateko ahalegin berezirik.\nCançó a Catalunya ederrean zioen Xabier Letek:\nBihotz-begiak zabalik nagokizu begira\nUrteak eta mendeak zugan iraupen dira\nEta euskaldunok… zer egin dezakegu euskaldunok Katalunia askatasun berrira irits dadin? Zer egiteko prest gaude?


Kike Amonarrizen 'Tribuaren berbak', telebistako Argia Saria - Debagoiena - Goiena.eus\nKike Amonarrizen 'Tribuaren berbak', telebistako Argia Saria\nEneko Azkarate 2014-01-31 17:21\nAurtengo Argia Sarien irabazleak.\nKike Amonarriz ('Tribuaren berbak', EITB), Maite Asensio ('Berria'), Topatu.info webgunea, Eider Olazar (Info7) eta Errigoraren publizitate kanpaina dira aurtengo Argia sarien irabazleak. 25. urteurrena izan da aurtengoa.\nBost sari banatu ditu Argia astekariak euskarazko komunikazioan nabarmendu diren talde, enpresa, profesional eta produktuei eskainita. Usurbilgo Atxega Jauregian izan da bazkaria eta ondorengo sari banaketa.\nArgia sarien 25. urteurrena izan da aurtengoa eta efemeridearekin bat eginez sari banaketaren aurretik azken mende laurdeneko argazki historikoak ikusi ahal izan dituzte gonbidatuek.\nHauek izan dira aurtengo saridunak eta epaimahaiak saria emateko arrazoiak:\nTOPATU.INFO webguneak jaso du INTERNETEKO ARGIA SARIA. Epaimahaiak nabarmendu du Interneteko atari horrek informazioa ematerako orduan erakutsi duen dinamismoa, erabili dituen formatuen dibertsitatea eta gazteen artean gaurkotasunezko gaiei buruzko eztabaida sustatzeko eduki duen gaitasuna.\nMAITE ASENSIOk jaso du PRENTSA IDATZIKO ARGIA SARIA. Berria egunkarian egindako lanarengatik. Saria jasotzeko arrazoi ugarien artean, epaimahaiak bereziki nabarmendu du kazetariak gizarte gaiak lantzerakoan emakumeen eta gizonen aukera berdintasunari eman dion garrantzia. Ikuspegi feminista kazetaritza hobea egiteko ezinbesteko tresna dela erakutsi du Asensiok, epaimahaiaren ustez.\nEIDER OLAZAR ELDUAIENentzat izanda IRRATIKO ARGIA SARIA. Info7 irratian goizero egiten duen lanarengatik. Saria ematerakoan baloratu diren merituen artean, gaien hautaketa nabarmendu du epaimahaiak, inork gutxik lehen planora ekartzen dituen gaiei protagonismoa ematea. Gainera, saridunaren zorroztasuna eta komunikatzeko gaitasuna ere azpimarratzeko modukoak dira.\nERRIGORA egitasmoaren eskuetara joan da aurtengo PUBLIZITATEKO ARGIA SARIA. Laborantza eta euskara batera sustatzen dituen kanpainaren arrakasta oso kontuan hartu da saria ematerako orduan. Kanpaina elkarlanean sustraituta egotea nabarmendu nahi izan du epaimahaiak, baita eraiki duen sarea ere.\n'TRIBUAREN BERBAK' saioak jaso du TELEBISTAKO ARGIA SARIA. ETB1eko programak euskaraz bizitzearen ertz guztiak leuntzeko egiten duen lana txalogarria iruditzen zaio epaimahaiari, baita euskararekiko sortzen duen jarrera positiboa ere. Gainera, euskarari buruz askok ezagutzen ez zituzten kontuak plazaratzeko abilezia eduki du, tonu fresko, moderno eta erakargarrian.


Diru-laguntza horiekin gauzatu nahi dira 2017-2018 ikasturtean ikastetxeetan dagoen aniztasunari erantzuteko berariazko laguntza-programak.\nHaur Hezkuntza eta Lehen Hezkuntza: berrehun mila euro (200.000).\nDerrigorrezko Bigarren Hezkuntza eta Oinarrizko Lanbide Heziketa: ehun eta berrogeita hamar mila euro (150.000).\nLehenengoa, ikastetxe onuradun bakoitzari dagokion diru-laguntzaren % 60koa, deialdia ebatzi ostean, agindu honen 13.1.a) artikuluan aipatzen den epea amaituta gero, baldin eta tartean uko egiterik izan ez bada.\nBigarrena, gainerako % 40arena, 2018ko otsailaren 28koa, 13.1.f) artikuluan aipatutako memoria epe barruan jaso ondoren.\nHaur Hezkuntzan eta Lehen Hezkuntzan edo Derrigorrezko Bigarren Hezkuntzan eta Oinarrizko Lanbide Heziketan itundutako unitateak izatea.\n2016-2017 ikasturtean, ikasle atzerritarren ehunekoa % 20 edo handiagoa izatea, aurreko artikuluan jasotako maila batean edo batzuetan. .\nEhuneko hori dagokion mailako ikasleak kontuan harturik kalkulatuko da.\n2016-2017 ikasturtean, ikasle bekadunen ehunekoa % 60 edo handiagoa izatea, aurreko artikuluan jasotako maila batean edo batzuetan.\nDiru-laguntzei buruzko 2013ko azaroaren 17ko 38/2003 Lege Orokorraren 13. artikuluaren 2. eta 3. zenbakietan azaldutako egoeraren batean ez daudenak.\nDeialdiaren araudia AGINDUA, 2017ko azaroaren 2koa, Hezkuntzako sailburuarena, zeinaren bidez ohiz besteko diru-laguntzetarako deialdia egiten baita, aniztasunari babesa emateko berariazko programak gauzatze aldera.\nIkastetxe eskatzaileek, eskabidearekin batera, parte hartzeko proposamenaren eskabidea aurkeztu beharko dute, zeinak gai hauek jasoko baititu:\na) Ikastetxeak ikasle atzerritarren, ikasle etorkinen eta iritsi berri diren ikasleen aniztasunari buruzko jardueren sustapenean egin duen ibilbidearen deskripzioa.\nc) Helburu orokorrak eta helburu bereziak.\n● Eskatutako laguntza banakatzeko azalpenak.\ng) Proiektuaren eragina:\nSei hilabeteko epean ebatzi eta jakinaraziko dira laguntzak, deialdia argitaratzen denetik aurrera. Eusko Jaurlaritzaren egoitza elektronikoaren iragarki-taulan argitaratuko da ebazpena, eta jakinarazi eta biharamunetik aurrera izango ditu ondorioak.\nDeskripzio-memoria (pdf , 973.43 KB)\nGauzatutako berariazko laguntza-programaren deskripzio-memoria, inprimaki normalizatuaren arabera egindakoa: Justifikazio-memoria (II. eranskina), non zehazten baitira, besteak beste, zuzendu den maila edo mailak, lortutako emaitzak, programaren balorazio orokorra eta programaren kostu ekonomiko banakatua (hala badagokio, III. eranskineko irakasle-kostuak jasoko dituena).\nLangile-gastuen ziurtagiria (pdf , 1.31 MB)\nEgindako berariazko laguntza-programan jasotako langile-gastuen ziurtagiria, inprimaki normalizatuaren arabera egindakoa: irakasle-kostuen ziurtagiria (III. eranskina), non ageriko baitira eraginpeko irakasleen kostu banakatuak. Irakaskuntza-jarduera hori gauzatuz gero baino ez da aurkeztu behar inprimaki hori.\nLangile horien Gizarte Segurantzarekiko ordainketak egiaztatzeko agiriak\nLangile horien Gizarte Segurantzarekiko ordainketak egiaztatzeko agiriak –TCak edo pareko beste agiriren bat–, zer egoera laboraletan dauden egiaztatzearren. Irakaskuntza-jarduera hori gauzatuz gero baino ez dira aurkeztu behar agiri horiek.\nBeste gastu batzuen frogagiriak\nIzandako beste gastu batzuen frogagiriak, baldin eta gastu horiek berariazko programaren parte badira. Gastu horiek eginez gero baino ez dira aurkeztu behar agiri horiek.\nEskola Kontseiluaren onespenaren ziurtagiria, egindako programa onesteko dena


Bob Beamon - Wikipedia, entziklopedia askea.\nJamaica (en) , 1946ko abuztuaren 29a (75 urte)\nUniversity of Texas at El Paso (en)\nRobert Bob Beamon (New York, 1946ko abuztuaren 29) estatubatuar kirolari ohi bat da, luzera jauzian espezializatua. 1968ko Mexikoko Udako Olinpiar Jokoetan egin zen ospetsu, 8,90 metroko jauzi batekin, urrea irabazi eta munduko errekorra ezarri baitzuen, aurreko munduko errekorra, 55 zentimetrotan gaindituz. Errekor honek, 22 urte, 10 hilabete eta 22 egun iraun zuen, 1991n, Tokion ospatu zen atletismoko aire libreko mundialean, Mike Powellek, 8,95 metroko jauzi batekin gainditu zuen arte. Munduko txapelketa horretan bertan, Carl Lewisek ere hobetu zuen Bob Beamonen jauzia, 8,91 metroko jauzi batekin, baina baliogabetua izan zen, jauzia, aldeko 2m/sko haizearekin lortu baitzen, eta, beraz, oraindik, munduko bigarren errekorrik hoberena izaten jarraitzen du, baita errekor olinpikoa ere.\nAipagarria da beste jauzi bat izan zela bitartean, hai zuzen ere 1987ko maiatzaren 22an, Beamonen marka mehatxatu zuena. Robert Emmiyan armeniar (artean sobietar) atletak egin zuen, Tsakhadzor hirian, eta Europako errekor berria suertatu zen, 8,86 metroko jauzia egin baitzuen.\nAurreko gizonezkoen luzera jauziko probako txapeldun olinpikoa izan zen Lynn Daviesek, Beamonek proba hautsi zuela esan zuen, eta atletismoko jargoian, ingelesezko hitz berri bat sortzea eragin zuen, Beamonesque, oso ohiz kanpoko gertaera edo balentriari ematen zaiona. Errekor honen aurretik, Beamonen jauzirik hoberena, 8,33 metrokoa izan zen, eta, ondoren, ez zen 8,22tik pasa, eta, beraz, bere aldetik izan zuen erreakzioa, harridurazkoa izan zen, eta ez sinestearena epaileen aldetik, hain jauzi luzea neurtzeko materialik ez zutenak, honen ondorioz atzeratu zelarik errekor berriaren agerpena eskuzko markagailuan.\nEta kontutan hartu behar da, 1901etik luzera jauzian egindako munduko errekorren hobekuntzak, batez beste 6 zentimetrokoak direla, handiena, 15 zentimetrokoa delarik. Bere garaian, hurrengo mendean gainditzeko errekor bat zela esan zen, XXI. mendeko errekor bat zela.\nWikimedia Commonsen badira fitxategi gehiago, gai hau dutenak: Bob Beamon\n(Gaztelaniaz)Mexikoko Olinpiar Jokoetako 8,90 metroko jauziaren bideoak\nOrriaren azken aldaketa: 2 iraila 2021, 14:48.